Kun.uz’га интервью берган фуқаролар портлашдан зарар кўрган уйларини таъмирлаш ишлари маҳаллий тадбиркорлар зиммасига юклатилганини айтмоқда. Туман ҳокимлиги эса ҳеч ким бу ишга мажбурланмагани, аксинча, одамлар бошига тушган мусибатга бефарқ бўлмаган айрим тадбиркорлар ўзлари ҳокимликка мурожаат қилиб, ёрдам таклиф этишганини билдирди.\n9–11 декабрь кунлари Денов туманида бўлган Kun.uz мухбирлари икки қаватли савдо маркази, ўнлаб дўконлар ва маиший хизмат кўрсатиш объектлари, 65та уйга зарар етказган вайронкор портлаш рўй берган кунни деновликлар қандай хотирлаши билан қизиқди.\n«Уйқуда эдик. Қаттиқ портлаш бўлди. Ўзимни ўнглаб олгунимча яна икки марта нимадир пақиллади. Кўчага чиқсак, «Инденим» портлаганини айтишди. Ёнғин бўлганини кўрмадик. Портлади, аниқ портлади», дейди маҳаллий аҳоли вакили бўлган Нигора Ражабова.\n«Воқеа соат йигирмата кам тўртларда содир бўлди. Ҳамма ухлаб ётганди. Бир марта портлади. Биринчи, атроф ёришиб кетди. Кейин бирдан мана шу нарса бўлди.\nМен ер қимирлабдими деб турсам, хўжайиним билан кичкина қизим дераза ойнасининг синиқлари тагида қолиб кетган экан. Қарасам, пешоналари, бошлари, юзлари жароҳатланган. Портлаш таъсирида газ қувурлари узилиб кетганди. Свет ҳам ўчиб қолганди», дейди Гулбаҳор Шаймардонова.\n8 декабрь куни Денов тумани ҳокимлигида ҳукумат комиссияси аъзолари иштирокида ўтказилган матбуот анжуманида Сурхондарё вилояти ҳокими Тўра Боболов портлашдан зарар кўрган хонадонлар давлат ҳисобидан таъмирлаб берилишини айтди.\n«Зарар етган хонадонларнинг ҳаммасида фуқаролар билан келишган ҳолда шиферини, эшик-ромларини алмаштиришни бошлаб юборганмиз. Уйларни давлат томонидан эски ҳолатига келтириш бўйича топшириқлар олинган. Қисқа муддатда, 3-4 кунда ҳаммаси охирига етказилади», дея таъкидлаган вилоят ҳокими.\nKun.uz’га интервью берган деновликларнинг таъкидлашича, портлашдан зарар кўрган уйларни таъмирлаш маҳаллий тадбиркорлар зиммасига юклатилган.\nДенов тумани ҳокимлиги масъуллари эса ҳеч бир тадбиркор бу ишга мажбурланмаганини таъкидламоқда. Уларнинг сўзларига кўра, ҳамшаҳарлари бошига тушган мусибатга бефарқ бўлмаган айрим тадбиркорлар ўзлари ҳокимликка мурожаат қилиб, ёрдамларини таклиф этишган, зарар кўрган хонадонлардаги қурилиш-тиклаш ишлари туман ҳокимлиги билан ҳамкорликда амалга оширилмоқда.\nСайт мухбирлари жараён Тўра Боболов айтганидек силлиқ кечмаётгани, портлашдан зарар кўрган маҳаллий аҳоли масъулларнинг ҳаракатларидан қониқмаётганига гувоҳ бўлди. Жабрланувчиларнинг айтишича, вилоят ҳокими барча ишлар 3-4 кун ичида тугатилишини таъкидлаган бўлса-да, амалда бундай бўлмаётгани, уйларига кўпчилик келиб-кетаётгани, бироқ бу келди-кетдилардан натижа бўлмаётганини айтишган.\n«Хўжайиним ишга кетганди. Уйимиз эски, қайнота-қайнонамиздан қолган уй бўлсаям, яхши ҳолатда эди. Портлашдан кейин эшик, дераза-ромларимиз синди, ойналари чил-чил бўлди. Айрим хоналаримиз, айвонимизнинг шифти кўчиб тушди.\nҲозир бу ерда ётиб бўлмайди. Униси келяпти, буниси келяпти, ҳамма нима бўлганини сўрайди ва кетади. Бу савол-жавоблардан ҳеч қандай натижа бўлмаяпти. Кун ўтиб кетяпти. Портлаш бўлмаганда ҳеч кимга бориб уйимизни таъмирлаб беринглар демасдик. Биз уюштирмадик-ку бу нарсани», дейди Гулбаҳор Шаймардонова.\n«Бу қўшнимнинг уйи, тўғри, эски уй, бироқ яшашга яроқли. Тадбиркорлар, эшик-ром усталари келиб, уйнинг портлашдан зарар кўрган дераза ромларининг ўзини тузатиб берамиз деб айтишяпти. Қўшниларим ҳам Акфа ром қўйиб беринг, демаяпти. Бироқ синиб кетган ромни ямамай яхшироқ эшик-ромлар қўйиб беришсин, дейишяпти. Буларнинг орқасида ҳеч кими йўқ, оддий оила, шунинг учун уларни ҳеч ким эшитмаяпти», дейди жабрланувчининг қўшниси Алишер Маматқулов.\nПортлаш оқибатида ҳудуддаги 65та уй зарар кўрган, шундан 6та хонадон деворлари ёрилиб, яшаш учун яроқсиз ҳолга келган. Авариявий ҳолатда деб топилган уйларда яшовчилар, шунингдек, фавқулодда ҳодиса оқибатида зарар етган айрим хонадонлардагилар вақтинча бошқа уйларга кўчирилган, ижара пуллари туман ҳокимлиги томонидан тўлаб берилиши маълум қилинган.\nБироқ бошқа уйга кўчишга рози бўлмай ўз уйида қолганлар ҳам кўпчиликни ташкил этади.\nДенов тумани ҳокимлигининг маълум қилишича, Kun.uz’га интервью берган жабрланувчиларнинг муаммолари ижобий ҳал этилган. Жумладан, Бахтли эл кўчаси 79-уйда яшовчи Дилором Бобонованинг уй-жойи қайтадан қуриб бериляпти, шу сабабли оиласи вақтинча кўчирилган. 110-уйда истиқомат қиладиган Гулнора Насриддинованинг уйига етказилган зарар миқдори аниқланиб, дераза-ром учун келишилган ҳолда керакли маблағ ажратилган бўлса, 153-уйда яшовчи Гулбаҳор Шаймардонованинг уйида усталар ишламоқда.\nТуман ҳокимлигининг билдиришича, дастлаб уй томи ёпилиб, шифти таъмирланади, сўнгра бошқа таъмирталаб жойлар аввалги ҳолатига келтирилади.\nKun.uz савдо марказидаги портлаш сабаблари билан боғлиқ жамоатчиликни қизиқтирган саволларни Бош прокуратурага йўллади. Идора матбуот хизмати тергов сири нуқтайи назаридан маълумот тақдим этилмаслигини маълум қилди. «Тергов гуруҳи раҳбари рухсат берган тақдирда дастлабки тергов материалларини эълон қилиш бўйича расмий баёнот берилади», дея таъкидлаган Ҳаёт Шамсуддинов.\n14 декабр куни вилоят ҳокимлигида ўтказилган йиғилишда «Hududgaz Surxondaryo» газ таъминоти филиали директори М.Мансуров «Инденим»даги портлашга савдо маркази остидан туман ҳокимлиги биноси қозонхонасига ўтган ўрта босимли газ қувуридан сизиб чиққан газ сабаб бўлганини айтди.\n16 декабр куни Бош прокуратура матбуот хизмати Деновдаги портлаш бўйича очилган жиноят иши доирасида уч киши: Денов шаҳар газ бўлими бошлиғи, «Hududgaz Surxondaryo» газ таъминотининг 2 ходими қамоққа олингани ҳақида хабар берди.\nПортлаш билан боғлиқ очиқ қолаётган саволлар кўп. Шулардан бири тадбиркорлар кўрган зарар қай тарзда қоплаб берилиши, бу жараён қачон бошланиши билан боғлиқ. Гап фақат «Инденим» савдо марказида фаолият юритган тадбиркорлар ҳақида кетмаяпти, балки савдо маркази атрофидаги дўконлар, шунингдек, хонадонларда ташкил этилган савдо нуқталари, тикув цехлари ва бошқа тадбиркорлик шохобчалари ҳам зарар кўрган.\nВилоят ҳокими бу масала мустақил баҳоловчиларнинг хулосалари олингач, суд тартибида ҳал қилинишини айтган. Бироқ бу ишларга қанча вақт кетади, унгача тирикчилик манбайидан маҳрум бўлганларнинг ҳоли нима кечади, булар ҳозирча маълум эмас.\nПрезидент Шавкат Мирзиёев 14 декабр кунги видеоселекторда Деновдаги воқеага тўхталиб, бош вазирга қўшимча топшириқлар бериши ортидан ҳукумат комиссиясига портлаш оқибатларини бартараф этиш учун бир ой муддат берилган. Расмийлар барча муаммоли масалаларга шу муддат ичида жавоб топилишини таъкидлашмоқда.


Вазирликнинг изоҳ беришича, минимал истеъмол харажатларини ҳисоблаш учун тажриба сифатида Жаҳон банки кўмагида 2020 йилда республиканинг барча ҳудудларидан танлаб олинган 5 400 та уй хўжаликларида сўровнома ўтказилган. Сўровномада иштирок этган уй хўжаликлари харажатлари миқдори бўйича ўнта гуруҳга ажратилиб, ушбу оилалар орасидан энг кам харажат (даромад)га эга бўлган 30 фоиз уй хўжаликлари ажратиб олинди.\nАна, холос! Кутганмидингиз? Демак, бундан келиб чиқиб айтиш мумкинки, бир ойга киши бошига 440 минг сўм камбағаллик чегараси бўлиши таклиф этиляпти. Бундан бироз кўпроқ топяпсизми, демак камбағал эмассиз. Агар минимал истеъмол харажатларининг миқдори киши бошига 440 минг сўм этиб белгиланадиган бўлса, Ўзбекистонда камбағал одам қолмаслиги аниқ. Яшасин, вазирлик ишлаяпти! Камбағалликни қисқартириш мана бундай бўлади!..\n✔ 60 🕔 16:49, 03.06.2021


Қизил китобга киритилган 8 бош лочинни сотишга уринган шахс қўлга олинди – Газета.uz\nҚизил китобга киритилган 8 бош лочинни сотишга уринган шахс қўлга олинди\nҚизил китобга киритилган лочинларни 280 млн сўмга сотмоқчи бўлган шахс ва харидор қўлга тушди. Давлат божхона қўмитасининг маълум қилишича, «қушларнинг 6 нафари Қизил китобга Итолғи номи билан киритилган бўлиб, улар тобора йўқолиб бораётган тур ҳисобанади». Лочинлар вақтинча Тошкент ҳайвонот боғига топширилди.\nLotinchada 14 октябр 2021, 16:11 Жамият\nСирдарё вилояти божхона бошқармасининг тезкор тузилмалари томонидан ДХХ билан ҳамкорликда ўтказилган тезкор тадбирда Ўзбекистон Қизил китобига киритилган лочинларни пуллашга уринган шахслар тўхтатиб қолинди. Бу ҳақда «Газета.uz»га Давлат божхона қўмитаси Ахборот хизмати хабар берди.\nТезкор тадбир давомида аввалдан кузатувга олинган шахс бошқарувидаги «Камаз» юк машинаси «Сирдарё» чегара божхона постида тўхтатилган. У белгиланган тартибда кўздан кечирилганида, салондаги спорт сумкасига 8 бош лочинлар яширилганлиги аниқланган.\n«Боз устига қушларга шафқатсизларча муносабатда бўлинган, жонзотлар сумкага уларнинг ҳаёти учун хавфли тарзда зичлаб жойлаштирилган», — дейилади хабарда.\nТезкор тадбир Сирдарё туманида давом эттирилиб, ушбу қушларни сотиб олаётган шахс ҳам қўлга олинган.\n«Мазкур ҳолатда ушлаб қолинган 8 бош лочинлар Ўзбекистоннинг 2019 йилда чоп этилган Қизил китобига киритилган ва табиатан камёб ҳисобланади ҳамда уларни овлаш тақиқланган. Лочинларнинг 6 таси Қизил китобга Итолғи номи билан киритилган бўлиб, улар тобора йўқолиб бораётган тур ҳисобанади», — дейилади қўмита маълумотида.\nСуриштирувлар давомида маълум бўлишича, қонунбузарлар ушбу қушларни 280 млн сўмга сотишни кўзлаган.\nДавлат божхона қўмитаси ҳозирда лочинлар Тошкент ҳайвонот боғига вақтинча сақловга топширилгани ва мутахассисларнинг доимий назорати остида парваришланаётганини қўшимча қилди.\nЭслатиб ўтамиз, амалдаги тартибларга кўра, ҳайвонот дунёси объектларини республика ҳудудига олиб кириш ёки олиб чиқиш Давлат экология қўмитаси томонидан бериладиган махсус рухсатномалар асосида амалга оширилади.


Наманган шаҳрида Миллий гвардия бўлинмаларида хизмат олиб бораётган 30 нафар ҳарбий хизматчи учун барча шароитларга эга бўлган кўп қаватли замонавий турар жой биноси фойдаланишга топширилди.\nШу муносабат билан ўтказилган тадбирда Наманган вилояти хокимлиги, вилоят Хотин-қизлар қўмитаси вакиллари, Ёшлар иттифоқи фаоллари, ҳарбий хизматчилар ва уларнинг оила аъзолари қатнашди.\nТантанали тадбирда вилоят ҳокими Х. Бозоров сўзга чиқиб, кейинги йилларда мамлакатимизда ҳарбий хизматчилар ҳамда уларнинг оила аъзоларини ижтимоий қўллаб-қувватлашга қаратилаётган юксак эътибор Ватанимиз тинчлиги, юртимиз ободлиги ва фаровонлигини таъминлашга хизмат қилаётганини алоҳида таъкидлади. Ҳарбий хизматчилар оилаларининг имтиёзли ипотека кредитлари асосида барча қулайликларга эга кенг ва шинам уй-жойлар билан таъминланаётгани бунга яққол далил эканини қайд этди.\nШундан сўнг ҳарбий хизматчилар ва уларнинг оила аъзоларига янги уй-жойларнинг калитлари тантанали равишда топширилиб, Миллий гвардия қўмондонлиги томонидан замонавий маиший техника воситалари совға қилинди.\nУй тўйларини нишонлаш осойишталик посбонлари ва уларнинг оила аъзоларига бир олам қувонч бағишлади.\n30 нафар ҳарбий хизматчи\nкўп қаватли замонавий турар жой биноси


6 oy oldin Behzod 128\nёки “Аргументы и факты” газетасининг “кўз ойнаги”\n• Ҳақиқатнинг юрагига ойна тутиб…\n• 33,5 миллион ададда Гиннеснинг рекордлар китобидаги газета\n• Старков мактабида старт олиб…\n• “АиФ”нинг “қайнар хумча”си\n• Распутиннинг уч ҳисса қалам ҳақи\n• Халқ қалбига қўйилган термометр\n“Аргументы и факты” Россиянинг халқаро миқёсда донғи кетган газеталаридан бири. Қайси минтақада тарқалаётганига қараб 32 саҳифадан 64 саҳифагача чиқади. Газета олдин рисола(брошюра)шаклида, 1978 йилдан буён газета кўринишида чоп этилади. Адади 1 миллион 500 минг нусха. Газетанинг 66 та таҳририяти Россияда, 16 таси эса хорижда жойлашган.\n“Аргументы и факты” 1990 йилда дунёда энг кўп ададда чиқаётган газета сифатида Гиннеснинг рекордлар китобига кирди. Ўша пайтда газета 33 441 100 ададда чиққан. Тўғри, газета ғаройиб адади сабаб Гиннеснинг рекордлар китобига кирган бўлиши мумкин. Бироқ ушбу ададга шунчаки пойга ўйнаб етиб олмаганлиги аниқ.\n“Аргументы и факты” 1978 йил январь ойидан чиқа бошлаган бўлса, ўзининг мазмун-мундарижасию, ташқи дизайнларини бир неча бор ўзгартирган. Лекин унинг ўқишлилиги, савияси, ҳаёт томирларига тўғри туша олиш салоҳияти ўзгаргани йўқ. Ушбу нашр шу пайтга қадар Россия газеталари ичида ҳажм нуқтаи назаридан лидерликни қўлдан бой бергани йўқ. Мана қўлимда “Аргументы и факты”нинг 2020 йил 21-27 май кунларидаги нашри. Унинг саҳифаларидан бир-биридан қизиқ, ўтли мақолалар, фоторепортажлар ўрин олган.\nЮқорида биз газета орадаги йиллар мобайнида бир неча марта шаклу шамойилини ўзгартирганлигини айтиб ўтдик: 1983 йилда газета замонавий шаклга кирган, 2006 йилдан эса рангли тарзда чиқа бошлаган.\nГазета 60 дан ортиқ мамлакатга тарқалади. Битта сонини тахминан 4,5 миллион одам ўқийди. Сайтига эса ҳар куни 28 миллион одам ташриф буюради. 2015 йилда “АиФ” “Урушнинг болалик китоби. 1941-1945 йил кундаликлари” номли китоб ва аудиокитобни нашрдан чиқарди. Бу китоб “АиФ” саҳифаларидан ўрин олган сара ҳикоя, мақола ва эсселардан иборат бўлиб, катта ададларда чоп этилди ва китобхонлар орасида юқори баҳоланди.\nГазета ўз тарихида уч нафар бош муҳаррирни кўрди: Владислав Старков (1978-2001), Николай Зятьков (2001-2016), Игорь Черняк (2017 йилдан то ҳозиргача).\n“АиФ” жуда кўп мамлакакатларда газетхонлар қўлига етиб боради. МДҲ давлатлари, АҚШ, Канада, Австралия, Исроил, Европа мамлакатлари газетхонлари ушбу газетани бирдай яхши кўриб ўқишади. Хўш, бугун манаман деган зиёлилар ҳам “Газета ўзи керакми?” деган мавзуни қўйиб турган бир пайтда “АиФ”нинг бу қадар барча мамлакатларда шуҳрат қанотини ёзишини нима таъминлаб берган? Аввало, газетадаги мавзулар ранг-баранглиги ва унинг ёритилиш услуби. У Россия ва хориждаги воқеаларнинг ёритилишига бирдай эътибор қаратди. Таҳлил ва изоҳ, маданият ва спорт, иқтисод ва бизниес оламидаги умумлашма ва таҳлилий қарашлар ҳамманинг эътиборини тортди. Энг муҳим янгиликлар қисқа, максимал даражада лўнда ва аниқ қилиб берилади ва олдинги саҳифаларга жойлаштирилади. Ўқувчи булар учун 10-15 дақиқа вақт сарфлайди, мамлакат ва хориж ҳаётидаги муҳим иқтисодий, сиёсий, маданий ҳодисалардан огоҳ бўлади. Газетадаги “АиФ Москва”, “АиФ Боғҳовлида”, “АиФ суперюлдузлар”, “АиФ тарих”, “АиФ она ва қиз”, “АиФ юз ёшлилар”, “АиФ мен ҳаммасини билишни истайман”, “АиФ оилавий маслаҳат”, “АиФ болалар энциклопедияси” каби рукнлар бир қарашдаёқ кўзга ҳам, кўнгилга ҳам ёқади.\nЭнг муҳим жиҳат, ҳақиқат газетанинг қиёфасига айланди. Халқ бу газетани яхши кўрди. Чунки газетада халқ ўзининг дардларини, уқубатли ҳаёт тарзини шудгорланган далага сочилган уруғ янглиғ кўрди. Шу боис газетанинг халқ ҳаётидаги ўрни кундан-кунга кенгайди. Муҳими, “АиФ” халққа ёт тилда эмас, унинг ўз тилида гапира бошлади. Шу учун одамлар ушбу газетани ўқишни ўзининг ҳаёт тарзининг бир бўлагига айлантириб олишди. Газета мухбирларининг тезкорлиги, ёлғон ёзмаслиги, халқ томонидан туриб фикр юритиши, сиёсий нейтрал ҳолатда қолмаганлиги, газетани кундан-кунга ўқишлилигини оширди, ер шари бўйлаб шуҳрат келтирди. Газетада реклама ва оммабоп материалларга ўрин ажратилмади. Журналистлар доим халқ орасида бўлиб оддий халқ дардини ўрганиб, унга тўғри ташхис қўя билишди. Шу учун ҳам “АиФ” мақолаларига кўзингиз тушиши билан халқ дарди миянгиз ва юрагингизда портлай бошлайди.\nГазета юқори малакали журналистларнинг профессионал даражадаги материаллари билан кескин ажралиб туради. Газетанинг бу даражага кўтарилишида унинг илк бош муҳаррири Владислав Андреевич Старковнинг хизматларини алоҳида эътироф этиш керак. Хусусан, “АиФ”нинг 2020 йил 27 февраль – 4 март сонларида чоп этилган Наталья Желнорованинг “Школа Старкова” мақоласида ҳам бош муҳаррирнинг илмий, дунёвий ва журналистик салоҳияти ҳақида сўз юртилган. Владислав Старков сабаб газета 33,5 миллион ададга кўтарилган, юқорида айтилганидек, Гиннеснинг рекордлар китобига кирган. Горбачев билан Старков орасида иқтисодий-ижтимоий-сиёсий масалалар муҳокама қилинган. Ҳатто, СССРнинг парчаланиб, Горбачевнинг чекинишида ҳам Старковнинг ҳиссаси катталиги айтилади. Старков ишни бошлар экан жамоадошлари билан, аввало, фақат ҳақиқатни ёзишга, ёлғон ёзмасликка, қаерда халқнинг оғриғи, дарди бўлса, уни излаб топишга онт ичишади.\nШундан сўнг халқ ҳаётини кийиб яшаш газетанинг шиорига айланди. У ҳеч қачон бировларнинг илтимоси билан газета саҳифасида мақолалар тайёрлаган эмас. Чунки газетада эълон қилинадиган ҳар бир материалнинг ортида халқ турарди. Старков “Қайнар хумча”га ўхшарди. Ичида ғоялар қайнаб ётар, жамоанинг ҳар бир аъзосини қаттиқ ҳурмат қилар ва уларни тинглашни хуш кўрарди. Унинг энг хуш кўрган одати – газетхонлардан келадиган мактубларни ўқиш эди. Сўнг эса янги-янги ғоялар билан газетани бойитарди. Старковнинг ориентири виждон эди. Шу учун на ўзининг, на газетанинг виждонига хилоф иш қилмади. “АиФ” худди эластик қанотли қушдек ер шари бўйлаб қанот қоқди, одамлар қалбини қўнимгоҳ қилди.\nАйтишларича, кунларнинг бирида Валентин Распутин билан газета учун суҳбат уюштирилади. Распутиннинг жуда камтар ҳаёт кечиришини билган Владислав Андреевич унга уч ҳисса қалам ҳақи қўяди. “АиФ” ва Старков мактаби – ҳалол меҳнат мактаби сифатида бутун дунёга татийдиган журналистлар шажарасини етказиб берди.\nАйтилган ҳар бир оғиз сўз учун бош кетиши аён бўлган қалтис Собиқ Иттифоқ дорида юриш ҳамма учун эмас эди. Газета эса айнан ўша қалтис дордан юриш йўлини танлади. Газета ва газета ходимларининг қобилияти, довюраклиги, юрак деган маёқ билан ҳақиқат чўққиси томон дадил ҳаракати ҳаммани қайта-қайта ҳайратлантирган ва ҳайратлантиришда давом этмоқда.\nУнинг муқоваларида бир-бирини такрорламайдиган, ижтимоий-иқтисодий, сиёсий муаммоларни кўтариб чиққан расмларга кўзингиз тушади. “Сколько денег дадут ребёнка” (Бола учун қанча пул беришади?), “Чаепитие с сахаром или без?” (Шакарли ёки шакарсиз чой дастурхони), “Нужна победа” (Ғалаба керак), “Рубль ослаб, чем укрепить его иммунитет?” (Рубль қадрсизланди, унинг иммунитетини қандай кўтариш мумкин?), “Будут деньги – будут дети” (Пул бўлса, бола туғилади) каби фоторепортажлар юрагингизнинг энг оғриқли нуқталарига тегиб, дардингизни қўзғайди, пармалайди, ҳаётнинг кўзларига янада тикроқ қарашга чоғлайди.\nБаъзан бировнинг дардини эшитиш учун кучимиз етмайди: сабримиз тугайди, чарчатади, тани бошқа дард сезмас қабилида иш тутамиз. Бутун халқ дардига қулоқ қўйиб яшаш эса, ўҳ-ҳў-ўўўў, қўяверинг буёғини. Хўш, “АиФ” халқни тинглашдан, унинг танасига ҳадеб термометр қўйишдан чарчамадими? Газетанинг 2020 йилда чоп этилган тахламларини кўздан кечираман “Нищему пожар не страшен” (Камбағалга ёнғин қўрқинчли эмас) (№13,2020), “Страна полицаев!” (Сотқинлар мамлакати) (№13, 2020), “Не весёлые старты” (Шодликсиз ибтидолар) (12,2020), “Красная зараза, чёрная смерть” (Қизил мараз, қора ўлим) (№10, 2020), “Истории детей, вернувшихся с войны” (Урушдан қайтган болалар тарихи) (№14,2020) каби мақолаларнинг ҳар бирида катта муаммоларнинг учқур ечимини кўрасиз. Журналист билан бирга гоҳ урушга отланасиз, гоҳ иқтисодий бўҳронларнинг туб-тубида сузасиз, гоҳ аланга ичида қоласиз. Нима бўлганда ҳам воқеаликни сиз кўзойнак орқали эмас ўз кўзларингиз билан кўрасиз. Сизда дардтортиш иллюзияси пайдо бўлади.\nБиз бир одам ҳақида эмас, бутун бошли газета, унинг ботир, виждон ва ҳақиқат соясида камолга етган жамоаси ҳақида гапиряпмиз. Бир пайтлар “АиФ”да буюк инсонларни тушликка таклиф қилиш баҳонасида катта-катта дунёвий масалалар кўтарилган, ушбу суҳбатлар асносида газетада катта-катта материаллар уюштирилган экан. Демак, газета ва газетада ишловчилар учун ҳеч қачон ишдан ташқари ҳолат бўлмаган.\nҲар гал “АиФ”ни қўлга олар эканман, бизнинг газеталаримиз ҳам қачон мана шундай газеталар билан беллаша оларкин дея, орзу қиламан…\nPrevious Босма нашрлар яна қаддини тиклаб олади\nNext Виртуал қарамлик


19:19 30 Сентябр 2020\n10:06 28.07.2020 (Янгиланган 10:16 28.07.2020) Ҳавола олиш\nШавкат Мирзиёев яширин иқтисодга қарши бизнес, жамоатчилик ва ОАВ ёрдамида курашиш кераклигини таъкидлади.\nТОШКЕНТ, 28 июл - Sputnik. Шавкат Мирзиёев 27 июл куни бўлиб ўтган йиғилишда яширин фаолият олиб бораётган тадбиркорларга нисбатан жавобгарлик кучайтирилиш кераклигини таъкидлади.\nКоррупцион ва яширин фаолиятга муккасидан кетган ноинсоф тадбиркорларга нисбатан жавобгарликни кучайтириш зарур, - деди президент.\nКоррупция ва яширин иқтисодиётга қарши курашишда асосий куч бизнес ва жамоатчиликдир. Шу боис жамиятда бу иллатларга нисбатан нафрат туйғусини шакллантириш, оммавий ахборот воситалари ва ижтимоий тармоқлар орқали уларнинг салбий оқибатларини ёритиб бориш муҳим, дейилган хабарда.\nШу билан бирга яширин иқтисодга қарши кураш - тадбиркорларни жазолаш, уларнинг фаолиятига тўсқинлик қилиш дегани эмас. Бу айниқса пандемия даврида катта аҳамиятга эга. Жойларда жамоатчилик назоратини кучайтириш орқали майда коррупцияга ҳам қатъий чоралар кўриш зарур, – деди Шавкат Мирзиёев.\nЯширин цехда 17 тоннадан ортиқ нефть маҳсулотлари сақланаётгани аниқланди\nУндан ташқари, мажлисда қонуний фаолият олиб боришни соддалаштириш йўли билан ҳам тадбиркорларни яширин сектордан чиқариш мумкинлиги айтилди.\nХусусан 100 та лицензия ва 34 та рухсатномани қисқартириб, хабардор қилиш тартибига ўтказиш, яна кўпларини соддалаштириш, 14 та ҳужжатни бериш муддатларини 2 бараваргача қисқартириш мумкин. Ушбу чоралар натижасида тадбиркорлар йилига 125 миллиард сўм иқтисод қилиш имконига эга бўлади.\nШунингдек, 43 та идоранинг 270 та назорат функциясини танқидий ўрганиб, яширин иқтисодиёт ва коррупцияга сабаб бўлаётган ваколатларини қисқартириш бўйича кўрсатмалар берилди.\nСтатистик маълумотларга кўра, Ўзбекистон иқтисодиётда банд бўлган умумий 10,5 миллион аҳолидан атиги 4,9 миллиони даромад солиғи тўлайди.\n17:31 ТИВ: Абхазиядаги фуқароларнинг биринчи гуруҳини октябрда қайтариш режалаштирилган


9 йил олдин қонга ботган Андижонда “Биз – буюк юрт фарзандлари” фестивали бўлди\nАндижон воқеаларига тўққиз йил тўлиши арафасида вилоятда “Биз – буюк юрт фарзандлари” фестивали бошланди. “Камолот” ёшлар ижтимоий ҳаракати 12-13 май кунлари ташкил қилган тадбирда андижонлик ва тошкентлик санъаткорлар ижросида концертлар берилди. 14 май куни байрамнинг якуний қисми Андижон шаҳрида бўлади. 13 май воқеасини андижонликлар унутгани йўқ, бироқ бу тарихни ёдга олиш, у ҳақда гапириш Андижонда ман қилинган.\nАндижон воқеаларининг тўққиз йиллиги ҳам Андижонда расман хотирланмади.\nАксинча, қонли воқеаларнинг 9 йиллиги олдидан Ўзбекистондаги "Камолот" ёшлар ижтимоий ҳаракатининг Андижон вилояти бўлими томонидан туманларда "Биз - буюк юрт фарзандлари" фестивали уюштирилди. Фестивал доирасида 12-13 май кунлари туманларда концерт дастурлари бўлиб ўтди.\nФестивалнинг якуний катта концерт дастури 14 май куни Андижон шаҳрида бўлиб ўтади.\nШу тариқа, байрамона тадбирлар бағрига чўмган Андижонга боғланган Озодлик мухбири улардан: "13 май кунги қонли воқеаларни хотирлайсизми?" деб сўради.\n- Ҳаааа, 13 майми? Энди одамларнинг ёдида бору, ҳеч қаерда айтилмагандан кейин эсдан ҳам чиқиб кетар экан. Шунга ҳам тўққиз йил бўлибдими, а? Буни қаранг-а, вақтни ўтишини, - дейди андижонлик 53 ёшли Муҳаммаджон ака.\nМарҳаматлик Миркомил аканинг айтишича, ҳар йили 13 май куни одамларни чалғитиш учун шунга ўхшаш кўнгилочар тадбирлар ўйлаб топилади:\n- Ҳозирча Андижон воқеаси тўғрисида ҳеч қандай гап-сўз йўқ. Ҳар йили шу куни ёшларнинг қандайдир бир байрамларини ўтказишади. Андижондан, Тошкентдан артистларни олиб келишиб концерт беряпти. Хуллас, гўёки 9 йил олдин бу кунда Андижонда ҳеч нарса бўлмагандай, - деди Миркомил ака.\n“Камолот” ёшлар ижтимоий ҳаракати туман бўлимларидан бирининг исми сир қолишини сўраган раҳбарига кўра, бундай тадбирлар ёшларнинг вақтини унумли ўтказиш ва уларнинг турли диний оқимларга кириб кетиши олдини олишга қаратилган:\n- Биз бу тадбирларда таълим муассаларидаги ва маҳаллаларимиздаги уюшмаган ёшларни қамраб оламиз. Турли хил акциялар ўтказамиз. Хуллас, ёшлар мазза қилишяпти, - деган мулозим Озодлик мухбирининг “2005 йил 13 май кунини ҳеч эслайсизларми?” деган саволига жавоб бермади.\nАндижонлик пенсионер Садирохун Сўпиевнинг айтишича, андижонликлар учун 13 май воқеаларини эслашнинг ўзиёқ хавфли бўлиб қолган:\n- 13 майни бизнинг миллат эсламайди, эслаганда ҳам жуда кам одам эслайди. Ўша воқеада ўлганларнинг қариндошлари, қўни қўшнилари, шу куни майдонда бўлганлар шунақа бўлган, деб ўзиларича эслайди. Лекин бошқа одамлар буни эсга ҳам олмайди. Нимага десангиз, бу тарихий воқеа бўлгани билан бугунги кунда бир нарса деб гапириб қўйсангиз дарров маломат тоши сиз томон ёғила бошлайди ва ишингизни ҳал қилиб қўйишлари мумкин. Одамлар шундан чўчиб қолган, - деди Садирохун Сўпиев.\n2005 йил 13 май куни Андижоннинг Бобур майдонида ижтимоий, иқтисодий ва сиёсий муаммолардан нолиган минглаб аҳоли тинч норозилик намойишига йиғилган ва кейинчалик майдонни қуршаб олган ҳарбийлар билан отишмада намойишчилар отиб ташланган эди.\nРасмий Тошкент ҳисобича 187 киши, мустақил манбалар ҳисобича мингга яқин одам ўлдирилган.


Компьютер - ҳисоблашларни бажариш, шу жумладан электрон шаклдаги ахборотни олдиндан белгиланган алгоритм бўйича қабул қилиш, қайта ишлаш, сақлаш ва ишлов бериш учун мўлжалланган электрон машина.\nКомпьютер сўзи инглиз тилидан олинган бўлиб, “ҳисоблаш”, “ҳисоблагич” деган маъноларни билдиради.\n• Компьютерларнинг турлари:\n– Мини компьютерлар (MiniComputer)\n– Портатив компьютерлар (Notebook)\n– Шахсий компьютерлар (Personal Computer)\n– Сервер компьютерлар (Servers)\nСупер компьютерлар (Super Computer\nКомпьютерда мультимедиа (аудио, видео) маълумотларини намойиш этиш\nКомпьютер ҳозирги кунда ҳисоблашларни бажарибгина қолмай, балки мусиқа ва видео маълумотларни ҳам қайта ишлаш ва намойиш қилиш имкониятига эга.\nКомпьютерда мусиқа тинглаш учун компьютерга қўшимча карнай (колонка) ёки қулоққа тақиладиган махсус ускуна уланган бўлиши талаб қилинади. Шундан сўнг мусиқаларни намойиш этишга мўлжалланган махсус дастур (Winamp) ёрдамида мусиқа тинглаш мумкин. Ҳозирги кунда компьютерларда мусиқаларнинг MP3 формати кенг тарқалган.\nКомпьютерларда видео намойиши унинг экрани орқали амалга оширилади. Бунда видеофильмларни намойиш этишга мўлжалланган махсус дастурлар (Media player) ёрдамида фильмларни компьютер экранида томоша қилиш ва унинг овозини карнайлар орқали эшитиш мумкин.\nНоутбук – мобил ихчам шахсий компьютер бўлиб, унинг асосий қисми ва монитори бирлашган ҳолда бўлади. Бундай компьютерларнинг кўпчилиги деярли стандарт клавиатурага, компьютер графикаси воситаларига эга.\nНетбук - Интернетдан фойдаланиш ва офис дастурлари билан ишлаш учун мўлжалланган кичик ноутбукдир. Нетбуклар ихчам ўлчамлари, кичик вазни, кам энергия истеъмоли ва нисбатан арзон нархлари билан ажралиб туради.\nПортатив компьютерлар ( Notebook ) –\nНоутбук – мобил ихчам шахсий компьютер бўлиб, унинг асосий қисми ва монитори бирлашган ҳолда бўлади\nНетбук - Интернетдан фойдаланиш ва офис дастурлари билан ишлаш учун мўлжалланган кичик ноутбукдир\nСкачать файл 464.63 Кб


Ўзбекистонда хизмат кўрсатган журналист Сафар Остонов вафот этди – Газета.uz\nЎзбекистонда хизмат кўрсатган журналист Сафар Остонов вафот этди\nОлий Мажлис Қонунчилик палатаси депутати, «Ўзбекистон овози» ва «Голос Узбекистана» газеталари бош муҳаррири, таниқли журналист Остонов Сафар оламдан ўтди.\n9 июн 2021, 20:05 Жамият\nОлий Мажлис Қонунчилик палатаси депутати, «Ўзбекистон овози» ва «Голос Узбекистана» газеталари бош муҳаррири Остонов Сафар Остонович 72 ёшида вафот этди, деб Журналистлар ижодий уюшмаси «Газета.uz»га маълум қилди.\nУюшмада қўшимча қилинишича, журналист 8 июнь куни оламдан кўз юмган. У сўнгги вақтларда даволанаётган бўлган.\nУ 1999 йилда «Ўзбекистонда хизмат кўрсатган журналист» унвони билан тақдирланган. Шунингдек, у Ўзбекистон ёзувчилар уюшмаси аъзоси ҳам ҳисобланади.\nСафар Остонов 1948 йилнинг 13 ноябрида Самарқанд вилоятида таваллуд топган. Маълумоти олий, мутахассислиги журналист. 1972 йили Тошкент давлат университетини (ҳозирги Ўзбекистон Миллий университети) тамомлаган.\nУ Меҳнат фаолиятини 1971 йили Республика ёшлар газетасида мусаҳҳиҳ вазифасидан бошлаган. 1990−1996 йиллари «Спорт», «Ўзбекистон футболи» газеталарида бош муҳаррир, 1996−2002 йилларда Ўзбекистон президенти девони етакчи консультант, бош консультант вазифаларида ишлаган.\n2002 йилдан «Ўзбекистон овози» ва «Голос Узбекистана» газеталарида бош муҳаррир лавозимида фаолият юритиб кетган.\nУ 2019 йилги парламент сайловларида 63-Каттақўрғон сайлов округидан Олий Мажлис Қонунчилик палатаси Халқ демократик партияси депутати этиб сайланган. У Ўзбекистон Халқ демократик партиясидан аъзоси бўлган.\n«Газета.uz» 2 101


Албатта, Қуръоннинг қалбларга таъсир этиши юксак даражага етган бўлиб, ундан олдин ҳам, кейин ҳам бошқа бирорта сўз ва гапда бундай таъсир бўлмаган. Зеро, Қуръон – уни тингловчилар қалбига ва қулоғига қўрқув, ажиб туйғу солади. Тингловчиларни Қуръоннинг ҳайбати қамраб олиб, дилларини унинг улуғлиги ўраб олади. Қуръоннинг таъсири уни инкор қилувчиларга қанчалик юксак кўринишда бўлгани ҳеч кимга сир эмас. Қуръон уларни залолатда юрганлари учун айблади, устларидан кулди ва уларга қарши рад этиб бўлмас далилларни келтирди. Натижада Қуръонни эшитиш уларга оғир келди, эшитмасликка уриниб, ундан юз ўгириб кетдилар. Бу ҳақида Аллоҳ таоло қуйидагича хабар берган:\n“Батаҳқиқ, Биз бу Қуръонда эслашлари учун баён қилдик. Лекин бу уларга нафратдан ўзгани зиёда қилмас” (Исро сураси, 41-оят).\nوَإِذَا ذَكَرْتَ رَبَّكَ فِي الْقُرْآنِ وَحْدَهُ وَلَّوْاْ عَلَى أَدْبَارِهِمْ نُفُوراً\n“Қачон сен Қуръонда Роббингнинг ёлғиз ўзини зикр қилсанг, улар ортларига ўгирилиб қочурлар” (Исро сураси, 46-оят).\nМушрикларнинг баъзи етакчилари Қуръон қалбларини эгаллаб олганини, қалбларининг тўрида қўрқув ва ҳаяжон уйғотганини ҳис этишган. Улар одамлардан беркиниб, кечқурунлари яширинча Қуръон тиловатига қулоқ солар эдилар. Эртаю кеч бир-икки оят ва бир-икки суранинг таъсиридан қалблари иймон ҳаловатига тўлиб бораётган издошларида Қуръоннинг таъсирини яққол кўрар эдилар. Мазкур суралар ва оятларни Муҳаммад соллаллоҳу алайҳи васаллам ва саҳобаи киромлар ўқир эдилар. Бутларга боғланиб қолган кўнгиллар Қуръон оятларига бош эгар ва бутлардан бутунлай воз кечар эди. Шу тариқа улар илмий-амалий ва ахлоқий тарзда Қуръон ҳидояти билан безаниб бордилар. Буни кўрган мушрикларнинг етакчилари Қуръон уларнинг раҳбарлигига ва нуфузига қаттиқ зарба беришини англаб етиб, ўз издошларига Қуръонни эшитмасликни тавсия қилардилар. Аллоҳ таоло бу ҳақида шундай марҳамат қилган:\n“Куфр келтирганлар: “Бу Қуръонга қулоқ солманглар, унга халақит беринг, шоядки ғолиб бўлсангиз”, дедилар” (Фуссилат сураси, 26-оят).\nҲурматли ўқувчи! Сиз Қуръони Карим мушрикларнинг етакчиларидан бўлган Утба ибн Робийъа ва Валид ибн Муғийрага қаттиқ таъсир қилганини ҳамда Валид одамларни Қуръондан буриш учун қандай ҳийла ишлатганини яхши эслайсиз. Аллоҳ таоло унинг гапини ҳикоя қилиб келтиради:\n“Бас, бу асар қолган сеҳрдан ўзга ҳеч нарса эмас.\nБу башар сўзидан ўзга ҳеч нарса эмас”, деди” (Муддассир сураси, 24-25-оятлар).\nНатижа барибир мушриклар кутганидек бўлмади. Аксинча, улар қўрққан нарса содир бўлди. Умар ибн Хаттоб қиличини ялонғочлаб, Расулуллоҳ соллаллоҳу алайҳи васалламни ўлдириш мақсадида бораётган эди. Синглиси Фотима бинт Хаттобнинг уйида Аллоҳ таолонинг:\n“Сенга Қуръонни бадбахт бўлишинг учун нозил қилганимиз йўқ”\n“Магар қўрққан кимсаларга эслатма бўлиши учун”\n“У ерни ва юксак осмонларни яратган зотдан нозил бўлгандир” (Тоҳо сураси, 1-4-оятлар).\nУшбу оятларни ўқидию, “Бу калом бунчалар гўзал ва карамли бўлмаса!” деб юборди. Кўп ўтмай Исломни қабул қилди.\nАвс қабиласининг икки етакчилари Саъд ибн Муоз ва Усайд ибн Хузайрнинг мусулмон бўлиш қиссаларини ҳам яхши эслайсиз.\nСаҳиҳ ҳадисда Жубайр ибн Мутъим ҳақида қисса келтирилган. Унинг ўзи айтади: “Набий соллаллоҳу алайҳи васаллам шом намозида Тур сурасини ўқиётганларини эшитдим. У зот қуйидаги:\n“Балки, улар ҳеч нарсадан ҳеч нарса йўқ ўзлари яралгандирлар?! Ёки улар яратувчиларми?”\n“Балки, улар осмонлару ерни яратгандирлар?! Йўқ, улар ишонмаслар” (Тур сураси, 35-36-оятлар) оятига етганларида қалбим Ислом тарафига учиб кетай деди”.\nБошқа ривоятда: “Шу воқеа қалбимга иймон ўрнашишига илк сабаб бўлди” деганлар.\nРасулуллоҳ соллаллоҳу алайҳи васаллам Ҳаж мавсумида Мадинадан келган бир гуруҳ кишиларга Қуръон ўқиб берганларида, улар иймон келтиришди. Кейин Мадинага қайтиб, Ислом динини ёйишди. Бироз муддат ўтгач, Мадинада Қуръон кирмаган бирорта ансорийнинг уйи қолмади. Шу тариқа Мадина қуролсиз, қон тўкишларсиз, фақатгина Қуръон билан фатҳ қилинди.\nМўминларга келсак, Қуръон уларнинг рағбатларини, муҳаббатларини оширади, холос. Қалблари титраб, хотиржам бўлиб, диллари яйраб, роҳатланади. Аллоҳ таоло бу ҳақида шундай марҳамат қилади:\n“Аллоҳ энг гўзал сўзни ўхшаш ва такрорланган китоб этиб туширар. Ундан Роббиларидан қўрқадиганларнинг терилари титрар. Сўнгра уларнинг терилари ва қалблари Аллоҳнинг зикрига юмшар. Ана шу Аллоҳнинг ҳидоятидир. У ила Аллоҳ хоҳлаган кимсани ҳидоят қилур. Кимни Аллоҳ залолатига кетказса, бас, унинг учун ҳидоят қилгувчи йўқ”. (Қуръони Карим энг гўзал сўздир. Унинг оятлари гўзалликда, пурмаъноликда, ҳикматда, тўғриликда ва ҳукмда бир-бирига ўхшашдир. “Такрорланадиган” бўлиши эса, ҳукмлари такрор-такрор келади, ҳикматлари такрор-таркор келади, ваъзлари, огоҳлантиришлари, ваъдаю таҳдидлари ҳам такрор-такрор келади. Шунингдек, суралари, оятлари такрор-такрор ўқилади, ёд олинади, ўрганилади. Бу сифат Аллоҳ таолонинг аброр бандаларининг сифатидир. Улар Қуръон тиловатидан, ундаги маънолардан жуда қаттиқ таъсирланадилар. Огоҳлантирувчи, таҳдид қилувчи оятлар келганида хавфдан, қўрқинчдан баданлари титрайди, яхши ваъда ва раҳмат оятлари келганида умидворликдан баданлари ва қалблари юмшайди, Аллоҳнинг зикрига яна ҳам кўпроқ бериладилар. Бундай бўлиши яхшилик аломатидир.) (Зумар сураси, 23-оят).\nМўминлар Қуръонни тинглашлари билан қўрқувлари, бўйинсўнишлари зиёда бўлади. Аллоҳ таоло яна бир оятда бундай деган:\n“Уларни Пайғамбарга нозил қилинган нарсани тинглаганларида, ҳақни билганликларидан, кўзлари ёш тўкканини кўрасан. Улар: “Эй Роббимиз, биз иймон келтирдик, бас, бизни шоҳидлар қаторига ёзгин” (Моида сураси, 83-оят).\nМўминлар ҳар гал Қуръон тинглаганларида иймонларининг нури зиёда бўлиб, кучайиб боради. Аллоҳ таоло марҳамат қилади:\nАлбатта, Қуръоннинг таъсиридан қалблар сақлана олмайди. Бу амри маҳол ишдир. Чунки, агар Қуръон тоғларнинг устига нозил этилганда, парчаланиб, сочилиб кетган бўлар эди. Аллоҳ таоло бу ҳақида шундай марҳамат қилган:\n“Агар ушбу Қуъонни тоғга туширганимизда эди, унинг Аллоҳдан қўрққанидан титраб-қақшаб ва парчаланиб кетганини кўрар эдинг. Ушбу мисолларни одамларга келтирурмиз, шоядки улар фикр юритсалар” (Ҳашр сураси, 21-оят).\nЭътибор билан қарасак, Қуръонни тушунмайдиган, тафсирини ўқимаган, араб тилини билмайдиган оддий кишилар ҳам Қуръонни тингласалар, уларни қўрқув, сакинат, хотиржамлик ўраб олиб, иймонларининг нури зиёда бўлиши ҳеч кимга сир эмас. Буларнинг барчаси Қуръоннинг мўъжиларига, Муҳаммад соллаллоҳу алайҳи васалламнинг пайғамбарликлари чин эканига далиллардандир.\nФузайл ибн Иёз мусулмон эди. Лекин йўлтўсарлик қилиб, одамларнинг молларини тортиб олар, бош тортганларнинг қонини тўкар эди. Бир куни қорининг:\n“Иймон келтирганлар учун Аллоҳнинг зикрига ва нозил бўлган ҳаққа қалблари юмшаш, айни чоқда, олдин китоб берилган, сўнг муддат ўтиши билан қалблари қотиб қолган, кўплари фосиқ бўлганларга ўхшамаслик вақти келмадими?!” (Агар Аллоҳ тез-тез эслаб турилмаса, Қуръон ва шариатдан, дин таълимотларидан узоқлашилса, инсон қалбини моғор босади, бағри тошга айланади. Унга Аллоҳнинг зикри ҳам, диний таълимотлар ҳам таъсир қилмайдиган бўлиб қолади. Аввал Таврот ва Инжил каби илоҳий китоблар берилган яҳудий ва насронийларнинг вақт ўтиши билан оятда тасвирланганидек қалбларини моғор босиб, қаттиқ бўлиб қолган.) (Ҳадид сураси, 16-оят).\nУшбу оятни эшитган Фузайл дарҳол тавба қилди, тавбаси гўзал бўлди. Бироз муддатдан кейин эргашишга муносиб, буюк солиҳлардан бирига айланди.\nУммий (ўқиш-ёзишни ўрганмаган), давлати, салтанати бўлмаган бир инсоннинг Қуръон деб ўқиб берганини барча замонлар ва маконларда эҳтиром билан ўқилаётган, тингланаётган бўлса, унга ўхшашини сўзга чечанлар ҳам, сўзга нўноқлар ҳам келтиролмаса, уни эшитган барчанинг қалби эриб, бадани титраб, вужудини қўрқув ва сокинлик қамраб олса, маъносини тушунмаганлар ҳам уни эшитиб, жим бўлиб қолса, бу Қуръон Оламлар Роббининг Каломи бўлмай, кимнинг каломи бўлсин?!\nҚуръоннинг қалбларга таъсир қиладиган бундай нафсий эъжози ҳақида баъзи олимлар билмайдилар, ғафлатдалар. Баъзилар эса бошқаларга эъжознинг ушбу турини эслатганлар.\nХаттобий раҳимаҳуллоҳ аввалгилардан бўлиб Қуръоннинг нафсий эъжози ҳақида сўз юритган. У жумладан шундай деган: “Қуръоннинг эъжози тўғрисида гапирар эканман, одамлар билмаган яна бир тури ҳақида айтмоқчиман. Бу тур ҳақида кам сонли кишиларгина билишади. Бу тур – Қуръоннинг қалбларни ҳаракатга келтириши, кўнгилларга таъсир қилишидир. Сен Қуръондан бошқа ҳам назм, ҳам насрда баён қилинган, агар қулоқ солинса, шу заҳоти қалбга етиб бориб, қулоқ билан бирга қалбга ҳам лаззат ва ҳаловатни туйдирадиган, бошқа тарафдан қўрқув ва ҳайбат билан ўраб қўядиган, дилларни шодликка тўлдириб, қалбларни уйғотадиган, териларни сескантириб, қалбларни титратадиган каломни ҳеч қачон эшитмайсан! Қанчадан-қанча араблар, паҳлавонлар Расулуллоҳ соллаллоҳу алайҳи васалламни ўлдириш мақсадида ҳаракат қилардилар. Қуръон оятларини эшитганларида, оятлар тиловати қулоқларига тушиши биланоқ аввалги фикрларидан қайтар, таслим бўлишга, мусулмон бўлишга уринар, кейин у зот олиб келган динга кирар, қалбларидаги кучли адоват дўстлик ва муҳаббатга, куфрлари иймонга айланар эди...”.\nДоктор Ҳасан Зиёуддин Итрнинг “Ал-Муъжиза ал-холида”\n5707 марта ўқилди\nДругие материалы в этой категории: « Қуръон билан даволанининг\tТиловат: билишимиз керак бўлган одоблар »


Оқ уй маъмуриятининг Ироққа оид янги ҳисоботи эълон қилинди.\n25 ноябр 2020, Тошкент вақти: 04:52\nУнда айтилишича, Ироқ ҳукумати Конгресс томонидан белгиланган 18 та тавсиядан 8 тасинигина бажара олган.\nҲисоботда зўравонликлар кўлами камайиб, хавфсизлик кучайтирилгани қайд этилган. Бироқ унда этник зўравонликларни камайтириш борасида Ироқ ҳукумати томонидан етарлича ишлар қилинмагани таъкидланган.\nАҚШнинг Ироқдаги қўшинларини молиялаштириш масаласи мазкур тавсияларнинг бажарилишига боғлиқ.\nҲисобот эълон қилингандан сўнг Оқ уйда матбуот анжумани ўтказган АҚШ президенти Жорж Буш давлат котиби Кондолиза Райс ва мудофаа вазири Роберт Гейтс август ойида Яқин Шарққа сафар қилишини маълум қилди.


Ўзбекистон раҳбари Корея Республикаси ватанпарварлари хотирасига (...)\nЎзбекистон раҳбари Корея Республикаси ватанпарварлари хотирасига эҳтиром кўрсатди\nБир кун аввал давлат ташрифи билан Корея Республикасига келган Президент Шавкат Мирзиёев бугун Сеулдаги миллий қабристонга ташриф буюриб, марҳумлар хотирасига эҳтиром кўрсатди, деб хабар бермоқда “Дунё” АА мухбири.\nДавлатимиз раҳбари матбуот хизмати маълумотига кўра, бу ерда Корея мустақиллиги учун курашган ҳамда урушларда ҳалок бўлган инсонлар, мамлакат ривожига катта ҳисса қўшган давлат ва жамоат арбоблари дафн этилган. Шу боис у табаррук қадамжо сифатида эъзозланади. Хорижий давлатлар раҳбарларининг бу ерга келиши корейс халқига ҳурмат ифодаси ҳисобланади.\nПрезидент Шавкат Мирзиёев рафиқаси ҳамроҳлигида мазкур қабристондаги ёдгорлик пойига гулчамбар қўйди ва эсдалик битиги қолдирди. Бу битик мажмуа музейидан жой олади.


08.04.2020 14:14 0 1936\nКомпания раҳбарияти оператор Жавлон Тўйчиевни фахрий диплом ва пул мукофоти билан тақдирлади.\nБир неча кун аввал Ucell абонентидан Ўзбекистон Республикаси Президентининг виртуал қабулхонасига хат келиб тушди. 25 йиллик тажрибага эга ўқитувчи Табассум Кадировна Алимова арзон нархлар, фойдали тариф ва хизматлар учун компанияга миннатдорчилик билдирди. CОSCОМ МЧЖнинг (Ucell савдо белгиси) катта оиласи ишончлари ва танловлари учун самимий изҳорини йўллади. Қуйида хатнинг қисқача мазмуни билан танишиб чиқишингиз мумкин:\n«Ассалому алайкум муҳтарам Президентимиз Шавкат Миромонович.\nМен Республикамиздаги турли хил телефон компанияларидан фойдаланиб келаман. Шу компанияларнинг ичида Ucell компанияси иш фаолиятини юқори савияда юритишмоқда. Айниқса, улар томонидан халқ учун содда, оддий ва қулай тарифлар, интернет пакетларидан фойдаланиш тўғри ташкиллаштирилган. Операторлар ўз зиммасига юклатилган вазифаларини виждондан бажаришяпти. Бунинг яққол мисоли – куни кеча карантин шароитида мени яхши муомала билан қабул қилиб олганлиги. Еча олмаган муаммоларимни зудлик билан ҳал қилиб бердилар.\nУ ердаги Ucell мижозлари операторлардан мамнун бўлиб кетишаётганлари гувоҳи бўлдим. Мен аслида у ерда раҳбар билан гаплашиб, ўз миннатдорлигимни билдирмоқчи эдим. Афсуски, карантин бўлгани сабабли учраша олмадим. Шунинг учун мен миннатдорлигимни ҳамда уларнинг иш фаолиятини наъмунали ташкиллаштирилганлигини гувоҳлашга қарор қилдим.\nМуҳтарам Президент Шавкат Миромонович, мен сиздан илтимос қилар эдим шу компания раҳбари ва ходимларини алоҳида белгиланган тартибда «Фахрий ёрлиқ» билан рағбатлантирсангиз. Сабаби, улар менинг муаммоимни 15 дақиқада ҳал қилиб беришди. Халқ учун қулайликлари жуда кўп.\nҲурмат ва эҳтиром ила 25 йиллик она тили ва адабиёт ўкитувчиси, Халқ таълим вазирлигида методист, «Ўзбекистон иқтисодий ахборотномаси» журналида журналист, мусаҳҳиҳ бўлиб ишлаган, ҳозирда 2-гуруҳ ногиронлигини олган Алимова Табассум Қодировна».\nЖавлон Тўйчиев, фронт-офис гуруҳининг оператори:\n— Абонентлар билан кундалик алоқада уларни тинглаш ва муаммоларни тезда ҳал қилиш жуда муҳимдир. Иш пайтида операторлар юзлаб абонентларга хизмат кўрсатишади. Фронт офисида икки йил иш фаолиятим давомида мен бебаҳо мулоқот тажрибасига эга бўлдим.\nЮртимизда карантин экан, кўпчилик фронт-офисларга ташриф буюрмай, тўғри call-марказга қўнғироқ қилмоқда. Шунинг учун биз у ердаги операторларга ёрдам беряпмиз. Барча келган абонентларга, агар саволлар юзага келса, масофадан туриб ҳал қилиш мумкинлигини тушунтирамиз: cаll-марказига мурожаат қилиб ёки компаниянинг расмий веб-сайтида маълумот топиш мумкин. Агар керак бўлса, SIM-картани ҳам бепул етказиб берамиз. Бу уларга жуда маъқул. Табассум опани яхши эслайман. Улар тариф режасини ўзгартириш учун офисга келган эдилар. Биз самимий суҳбатлашдик ва охирида янги хизматларни улаб бердик, телефонга бир нечта фойдали дастурларни ўрнатишга кўмаклашдик. Ҳозир компанияда кўплаб масалалар соддалаштирди ва энди абонентлар ёнида паспорт бўлиши шарт эмас, бошқа шахсни тасдиқловчи гувоҳнома кифоя. Мана Табассум Кадировнага, биз пенсия дафтарчаси асосида хизмат кўрсатдик.\nҲар куни Ucell мутахассислари жамоаси инновацион технологияларни мамлакатимизнинг ҳар бир бурчагига этказиш учун ишлайди. Ucell ҳаётнинг энг яхши сифати ҳамма учун фойдали ва ҳар ерда мавжуд бўлишига интилади.\nUcell компаниясининг фаолияти ва барча янгиликлар ҳақида батафсилроқ маълумотни расмий веб-сайтда «Компания янгиликлари» бўлимида топишингиз мумкин.\nUcell мижоз оператор\nТехнология 21/04, 19:00


Франсуа Олланд: Мўсул тез орада ИШИД террорчиларидан озод этилади\n20:22 / 02.01.2017\nИроқ ҳукумат кучларининг Мўсулни ИШИД террорчи гуруҳидан озод қилиш операцияси тез орада ўз поёнига етади. Бу ҳақида душанба куни Франция президенти Франсуа Олланд Бағдодда Ироқ бош вазири Ҳайдар ал-Абадий билан бўлиб ўтган учрашувда маълум қилди.\n"Мўсулда ИШИДни йўқ қилиш операциясига бир неча ҳафта кетади, тез орада биз шаҳарнинг улардан озод қилинганига гувоҳ бўламиз, - дея Олланднинг сўзларини келтиради Ал-Арабийя телеканали. - ИШИД Ироқ қуролли кучлари босими остида чекинмоқда". Франция раҳбари шунингдек Мўсулдаги операция тинч аҳолига хавф туғдирмаслигини таъкидлади.\nФранция президенти Франсуа Олланд Ироқ ҳукумати билан Мўсулдаги операцияни муҳокама қилиш ҳамда мамлакатдаги француз ҳарбийлари билан учрашиш учун душанба куни Бағдодга ташриф буюрди. У Бағдоддан Арбилга (Ироқ Курдистони) қараб йўл олади.\nОлланд Бағдоддаги матбуот-анжуманида Мўсул ИШИДдан халос бўлганидан кейин Франция шаҳарни қайта тиклаш бўйича янги халқаро конференцияни чақиришга тайёр эканини билдирди.\nФранция ҳарбий-ҳаво кучларининг Сурия ва Ироқда ИШИД жангариларига қарши олиб бораётган Chammal номи остидаги операцияси 2014 йилда бошланган.\nИроқ операция Франция Мўсул Франсуа Олланд


Коронавирусга қарши вакцинация қачон бошланади - иммунологнинг жавоби\nALMATY. Kazinform – С.Асфендияров номидаги Қозоқ миллий тиббиёт университети иммунология кафедраси мудири Эльмира Битанова онлайн-брифинг давомида коронавирусга қарши вакцинация ҳақида гапириб берди, деб хабар беради Kazinform мухбири.\nМутахассиснинг фикрига кўра, инфекцияга қарши курашнинг асосий усули вакцинация.\n«Коронавирус ҳар доим бўлган. Олимлар ушбу вируснинг бир нечта турларини билишади. Аммо вирус кўпинча ҳайвонларда - итлар, мушуклар ва қушлар учраган. Коронавируснинг бир нечта турлари одамларга юқиши маълум. Улардан бири ўткир респираторли SARS инфекцияси ва Яқин Шарқдаги MERS инфекцияси. Пандемия бошида MERS ва SARS асосий вакциналар эди. Ҳозирда барча илмий марказларда ушбу принцип асосида коронавирусга қарши вакцина ишлаб чиқилмоқда», - деди у.\nБугунги кунда коронавирусга қарши дунёдаги барча жаҳон тадқиқот марказлари бирлашмоқда. Хусусан, ЖССТ ва БМТ муҳим рол ўйнайди.\n«Ушбу ташкилотлар махсус фонд яратдилар. Ушбу фонд 40 та вакцина ишлаб чиқаради. Жаҳон вакцинацияси 2021 йил ўрталарида бошланади. Вакцинация келгуси йил охирига қадар якунланиши керак. Вакцина 40 мамлакатга бепул етказиб берилади. ЖССТ маълумотларига кўра, Қозоғистон бу давлатлардан бири эмас. Биз вакцинани ўзимиз сотиб оламиз. Балки улар халқаро ёрдам бериша», - деди у.\nЭнг муҳими, вакцина хавфсиз ва самарали.\nМутахассиснинг сўзларига кўра, халқаро амалиётга кўра, 1 та вакцинани яратиш учун 10-15 йил вақт кетади. «Ҳозир бизда бундай вақт йўқ. Ҳозирда дунё тадқиқот марказлари илгари ишлаб чиқилган вакцина асослари асосида янги база яратиш устида жиддий иш олиб бормоқда», - деди у.\nИммунологнинг сўзларига кўра, баъзи мамлакатларда вакцина ишлаб чиқарилган. Энди улар кўнгиллиларнинг клиник синовларидан ўтмоқдалар.\n«Қайси вакцинадан қатъи назар, тирик вирус йўқ. Тирик вакцина – полиомиелитга қарши вакцинаси. Бу жуда самарали вакцина. Бироқ, кўплаб етакчи компаниялар жонли вакциналарни ишлаб чиқармайдилар. Коронавирусга қарши вакцина сунъий бўлиши мумкин. Ушбу материал фақат патоген антигенини ўз ичига олади. Заиф патогенлар мавжуд эмас. Яъни, одамлар вирусни юқтирмайдилар», - деди у.\nЭльмира Битанова синовдан ўтказилмаган вакцина ҳеч қаерда ишлатилмаслигини айтди.\nМуаллиф: Гулмира Ғосманали


"Ўзбекистонда пахтадан бир кунда воз кечса бўлади" - BBC News O'zbek\n"Ўзбекистонда пахтадан бир кунда воз кечса бўлади"\nImage caption Жонли дастуримиз Фейсбук орқали олиб борилди.\nЎзбекистон ҳукуматининг ваъдалари ва топшириқларига қарамай, Ўзбекистоннинг аксар вилоятларида мажбурий меҳнат тугамаган. Меҳнатга мажбурлашнинг ҳатто Ислом Каримов даврида кузатилмаган турлари ҳам пайдо бўлмоқда - жумладан, водийликлар олис Қорақалпоғистонга сафарбар этилдилар.\nЎзбекистонда ўқитувчи, шифокор ва давлат идораларида ишлайдиган бошқа соҳа ходимлари пахта теришга мажбурланар экан, қўшни Қозоғистондаги фермерлар пахтани тўлиқ машиналар ёрдамида териб олишни афзал билмоқда.\nБаҳсни томоша қилиш учун мана бу ерга босинг.\nПахта теримига бағишланган жонли дастуримизда далалардаги мажбурий меҳнат ҳолларини қайд қилгани учун милиция томонидан ҳибсга олинган ва таҳқирланган фаоллар - инсон ҳуқуқлари ҳимоячиси Малоҳат Эшонқулова ва журналист Тимур Карповлар билан суҳбатлашдик.\nҚашқадарёда ўқитувчи ва талабалар яна пахтага ҳайдалди


Ўзбек футболининг ашаддий мухлислари жамоамизни қўллаб-қувватлаш учун Таиландга етиб келишди – Ўзбекистон миллий олимпия қўмитаси\nЎзбек футболининг ашаддий мухлислари жамоамизни қўллаб-қувватлаш учун Таиландга етиб келишди\nБироздан сўнг старт оладиган Ўзбекистон ва Хитой Олимпия терма жамоаларининг ўйинини барча мухлисларимиз сабрсизлик билан кутишмоқда. Орадаги масофа узоқ бўлишига қарамай кўплаб ҳамюртларимиз терма жамоамизни қўллаб-қувватлаш учун Таиланднинг Сонгхла шаҳрига етиб келишди.\nЖумладан, асли шифокор хоразмлик Отабек Аллаберганов ва тошкентлик Рустам Юсупов ҳам Сонгхла шаҳрига келишган. Мухлисларимиз жамоамиз турган меҳмонхонага келиб, делегациямиз вакиллари билан ҳам учрашдилар ва ўзларининг илиқ тилакларини билдириб ўтишди.\n“Ўзим шифокор бўлсамда, футболга қаттиқ қизиқаман. Терма жамоамизни Осиё чемпионатида қўллаб-қувватлаш учун Таиландга келдик. Биз жамоамизга ишонамиз”, – дейди хоразмлик мухлис Отабек Аллаберганов.\nТаиландга ташриф буюрган ўзбек футболи мухлислари орасида жамоамизнинг ўйинини бўлажак баҳсда бевосита стадиондан кўриш учун Андижон-Тошкент-Бангкок-Хатяи-Сонгхла йўналиши билан келган Авазбек Алимжонов ҳам бор.\n“Мен жамоамизни қўллаб-қувватлаш учун келдим. Биринчи ўйинда ҳар қандай жамоада турнирга мослашиш қийин бўлади. Жамоамиз мусобақада чемпионликни қўлга киритишига, ҳеч бўлмаганда Токиода ўтадиган Олимпия ўйинларига йўлланма олиб қайтишига ишонаман”, – дейди Авазбек Алимжонов.\nАйни пайтда Ўзбекистон Олимпия терма жамоаси жойлашган шаҳарга юртимизнинг турли вилоятларидан юзлаб ўзбек футболининг ашаддий мухлислари етиб келган. Бугунги ўйинни ойнаи жаҳондан томоша қилувчи яна миллионлаб юртдошларимиз ҳам вакилларимизга мухлислик қилишади. Умид қиламизки, футболчиларимиз мана шундай ашаддий футбол ишқибозларига бугун чиройли ғалаба тортиқ қилишади.


17:00 / 11 февраль 1165 pdf Ўқиш режими + -\nАллоҳ субҳанаҳу ва таоло Ироқнинг Мовсил вилояти яқинидаги Нийнаво деган жойга ўз набийси Юнус алайҳиссаломни пайғамбар қилиб юборди. Юнус алайҳиссалом Бану Исроилнинг набийларидандирлар. Насаблари Юсуф алайҳиссаломнинг туғишган укалари Бинёминга етиб боради. У зот Юнус ибн Матто исми билан машҳурдирлар. Матто у зотнинг оналарининг исми бўлган. Пайғамбарлар ичида фақат Юнус ва Ийсо алайҳиссаломлар оналарига нисбат берилганлар.\nЎша даврда Юнус алайҳиссалом набий этиб юборилган ерларнинг аҳолиси турли санамларга ибодат қилар, турфа гуноҳ ишлар билан шуғулланишарди. Юнус алайҳиссалом уларни Аллоҳ таолога иймон келтиришга, гуноҳ ишларни тарк этишга даъват қилдилар. Лекин улар бу даъватни қабул қилишмади, фисқу фасод ишларида давом этишди.\nЮнус алайҳиссалом маълум муддатдан сўнг уларни Аллоҳнинг азоби нозил бўлишидан огоҳлантирдилар. Кўнишмагач, аччиқлари чиқиб, «Мен ўз вазифамни адо этдим, энди гуноҳкорлар ичида қолмаслигим керак», деган тўхтамга келдилар. Шаҳарни ташлаб, чиқиб кетдилар. Бу ишни ўзларича, шуниси тўғри деган фикрда, Аллоҳнинг изнисиз қилдилар. Юриб-юриб, ниҳоят денгиз соҳилига етиб бордилар. Жўнашга шайланиб турган бир кеманинг эгаларидан ўзларини бирга олиб кетишларини сўраган эдилар, улар рози бўлишди.\nКема денгизга чиққанда бирдан шамол туриб, довул бошланди. Тўлқин кучайиб, кеманинг ғарқ бўлиш хавфи туғилди. Кема бошқарувчилар ҳам, йўловчилар ҳам қўрқиб, даҳшатга тушишди. Тўпланиб маслаҳат қилишди. Баъзилар: «Ичимизда гуноҳкор киши бор, шунинг учун ноқулай аҳволда қолдик», дейишди. Маслаҳатдан сўнг қуръа ташлаб, қуръа кимнинг чекига тушса, ўша одамни қурбонлик учун денгизга ташлаб юборишга қарор қилишди. Қуръа қайта-қайта Юнус алайҳиссаломга чиқди ва у зотни денгизга ташлаб юборишди. Аллоҳ таолонинг амри билан у зотни улкан балиқ ютиб юборди ва ҳазм қилмасдан, қорнида олиб юрди. Шунда Юнус алайҳиссалом хатоларини тушуниб етдилар. Балиқнинг қорнида ёлвориб, зорланиб, Аллоҳ таолога дуо қилдилар. Аллоҳ таоло дуоларини ижобат қилиб, балиққа амр қилди ва у Юнус алайҳиссаломни озор етказмасдан, очиқлик жойга олиб чиқиб ташлади. Баданлари балиқнинг ичида оқ ем бўлиб кетган Юнус алайҳиссалом беҳуш ётиб қолдилар. Аллоҳ таоло раҳм қилиб, офтобдан зарар етмаслиги учун устиларига соя солиб турувчи сербарг ошқовоқни ўстириб қўйди. Ушбу ҳолатда бир муддат ётиб, соғайиб, ўзларига келдилар.\nАллоҳ таоло у зотга қавмларининг олдига боришлари учун фармон берди. Юнус алайҳиссалом кетиб қолгач, азобнинг бошланиши зоҳир бўлгандан сўнг улар хатоларини тушуниб, Аллоҳга азобни қайтаришини сўраб, ёлвориб, тавба қилишган эди. Уларнинг сони юз мингдан кўпроқ эди. Юнус алайҳиссалом уларнинг ҳузурига қайтиб, барчаларини иймонга чақирдилар ва Аллоҳ таоло уларни ҳидоятга бошлади.\nҚуйидаги ояти каримада Аллоҳ таоло Юнус алайҳиссаломни «улул азм» («сабот-матонатли») пайғамбарлар билан бир қаторда зикр қилган:\n«Биз сенга худди Нуҳ ва ундан кейинги набийларга ваҳий юборганимиздек ваҳий юбордик. Биз Иброҳим, Исмоил, Исҳоқ, Яъқуб ва унинг авлодлари, Ийсо, Айюб, Юнус, Ҳорун ва Сулаймонга ваҳий юбордик. Довудга эса Забурни бердик» (Нисо сураси, 163-оят).\n«Роббингнинг ҳукмига сабр қил ва бир вақтлар ғамга тўлган ҳолда нидо қилган «балиқ соҳиби» сингари бўлма» (48-оят).\n«Балиқ соҳиби»дан мурод Юнус алайҳиссаломдир. У зот қавмига аччиқ қилиб, уларни ташлаб чиқиб кетганлари, кемада кетаётиб, қуръага тушганлари ва денгизга отилганлари, балиқ ютиб юборганда унинг қорнида Аллоҳга ёлворганлари ҳақида салгина юқорида маълумотлар олдик.\nКейинги оятларда Юнус алайҳиссаломнинг қиссалари баёни давом этади.\n«Агар Роббининг неъмати уни топмаганида, мазамматга қолган ҳолида очиқ саҳро жойга ташланган бўларди. Робби уни танлаб олди ва солиҳ бандаларидан қилди» (49–50-оятлар).\nЯъни агар Юнус алайҳиссаломни Аллоҳнинг неъмати излаб топмаганида, у зот ўзларини ютиб юборган балиқ томонидан очиқ саҳрога мазамматли ҳолда ташланган бўлар эдилар.\nЛекин Аллоҳ таоло у зотга раҳм кўрсатди. Балиқ озор етказмай қорнидан қирғоққа чиқариб қўйди. Беҳуш ётганларида, устларида сербарг ошқовоқ соя солиб турди. Аллоҳ таоло у зотни Ўзининг солиҳ бандаларидан қилди.\nЮнус алайҳиссалом қавмининг нажот топиши\nЮнус алайҳиссалом қавмининг нажоти ҳақида Аллоҳ таоло Юнус сурасида қуйидагиларни айтади:\n«Қани энди, бирон қишлоқ иймон келтирганда, унга иймони манфаат берса эди. Фақат Юнус қавми иймон келтирганларида, улардан дунё ҳаётидаги хорлик азобини кушойиш қилдик ва уларни маълум вақтгача баҳралантирдик» (98-оят).\nБундан бошқа ҳеч бир қавм бошига илоҳий азоб келиб қолганда тавба қилиб, нажот топмаган. Балки Фиръавнга ўхшаб охирги лаҳзада келтирган иймони фойда бермай, ҳалокатга учраган.\nИндонезия ҳалол маркасидан 1,6 млрд доллар фойда кўрмоқчи\n13:41 / 11 февраль 268\n18:45 / 11 февраль 913\n307 18:10 / 13 март\nАбу Закариё Абдураҳим\nИмом, ҳофиз Абу Закариё Абдураҳим ибн Аҳмад ибн Наср ибн Исҳоқ ибн Амр Тамимий Бухорий.Илм йўлида юрт кезганлар.Ҳижоз, Шом, Яман, Миср, Ироқ, Рум, Хуросон, Бухоро, давоми...\n363 12:00 / 20 апрель\n1902 05:00 / 24.02.2017\n1447 05:00 / 06.01.2017


Саломатликка бағишланган умр – Сурхон тонги\nБош саҳифа / Жамият / Саломатликка бағишланган умр\nФеврал 9, 2018\tЖамият Изоҳ қолдириш 713 Кўрилди\nДеновлик Йўлдош Комилов умри давомида фақат ўзинигина эмас, балки элнинг саломатлиги йўлида хизмат қилган инсон. Одамларни чиниқтириш, жисмоний тарбия билан шуғуллантириш учун бор маҳорат ва тажрибасини ишга солди. Ўн тўққиз йил Деновдай катта туманнинг спорт қўмитасига раҳбарлик қилиб, спортнинг барча турларини ривожлантиришга имкон қадар ҳисса қўшди. Бироз муддат тумандаги футбол мактаб-интернатида ишлади.\nМудом иш билан банд бўлган, эл саломатлиги ташвишида яшаган Йўлдош ака нафақага чиққан бўлса ҳам оёғини узатиб ётмади. Ўғли Акмал иккиси банкдан 40 миллион сўм кредит олиб, асаларичилик билан шуғулланишга қарор қилди. Ота-бола тадбиркорлар бугун 40 оила асалари парваришлашмоқда.\n— Уйда зерикиб, нафақани кутиб ётгандан наф йўқ, — дейди худди ёшлардек чаққон Йўлдош Комилов. — Баҳор бошландими асалари оилаларини махсус тележкага юклаб, Сангардак тоғи этакларига чиқиб кетамиз. То кеч кузгача Анвар Гусейнов ва бошқа тажрибали асаларичилар билан кўпроқ асал етиштириш чораларини излаймиз. Бол қанча мўл бўлса, биз тадбиркорларга мўмай даромад бўлиш баробарида эл соғлигига фойда. Чунки асал еган касал бўлмайди.\nОлдинги Курсантлар – ёшлар хузурида\nКейинги Фирбгарнинг жазоси


Йўллар яна Москвага қайтди\n08 май 2021, Тошкент вақти: 20:26\nЙиллар давомида Москванинг ваъдаларига алданиб¸ қуруқ қўл билан қолаëтган Тожикистон раҳбарияти¸ бу гал Москвага "алдагани бола яхши"¸ қабилидаги ўйиннинг ўтмаслигидан мужда йўллаëтир.\nЙиллар давомида Москванинг қуруқ ваъдаларига ишониб¸ чув тушиб келаëтган Тожикистон раҳбари¸ таҳлилчиларга кўра¸ қўлида қатор ютуқли қарта билан¸ яна Москвага келди.\nСешанба куни Москвага икки кунлик расмий сафар бошлаган Имомали Раҳмон россиялик ҳамкасби Дмитрий Медведев билан учрашувга жиддий талаблар рўйхати билан келди.\nБу рўйхат тепасида Россиянинг Тожикистон энергетика лойиҳалари¸ аниқроғи Роғун ГЭСи қурилиши учун йиллардан бери ваъда қилинган 2 миллиард долларлик сармояни ëтқизиш-ëтқизмаслигига ойдинлик киритиш талабининг тургани тахмин этилмоқда.\nГлобал иқтисодий бўҳрон шароитида ўз иқтисоди¸ хусусан энергетика соҳасининг ҳаëт-мамоти хориж сармоясига боғлиқ эканини англаган президент Раҳмон¸ кейинги ҳафталар ичи Москвами¸ Брюсселми ëхуд Теҳрон - кимданки пул чиқса¸ ўша билан ҳамкорликка тайëрлигини билдирди.\nШу боис¸ кузатувчиларга кўра¸ Москва сўзлашувлари давомида президент Раҳмонни яна қуруқ ваъдалар билан алдаш¸ осон бўлмайди.\n- Тожикистон сўздаги эмас¸ балки амалдаги сармояларга муҳтож. Хусусан¸ Душанбе Роғун ГЭСининг охир-оқибат қуриб битказилишини истаëтир¸ дейди россиялик таҳлилчи Владимир Мухин.\n2004 йили¸ ўшандаги президент Путин¸ Роғун лойиҳасига Россиянинг 2 миллиард доллар сармоя ëтқизажагини ваъда қилган ва Тожикистон ҳукумати ўз қўшнилари¸ биринчи галда эса¸ Ўзбекистон энергиясига қарамликдан қутулиш умидини тўлиғича шу ГЭС ишга туширилишига боғлаган эди.\nАммо жорий президент Медведев 22-23 январ кунлари Тошкентга қилган сафари давомида¸ Тожикистон ўз қўшнилари билан муросага эришмагунича¸ Россиянинг бу лойиҳада қатнашмаслигини билдирди ва бу баëнот Душанбе тоқатини тоқ қилиб юборди.\nДушанбе тарафидан Ўзбекистонга тарафкашлик деб баҳоланган ушбу баëнот муносабати билан президент Раҳмон Москвага белгиланган расмий сафарини бекор қилди.\nГарчи Коллектив хавфсизлик шартномаси ташкилоти саммитида қатнашиш учун жорий ой бошида Москвага келишга мажбур бўлган бўлса-да¸ президент Раҳмон бу ердан бўш қўл билан қайтиб кетди.\nКўп ўтмай Брюсселга сафар қилиб¸ ЕИ ни Тожикистон билан иқтисодий ҳамкорликни кучайтиришга даъват қилган Раҳмон¸ бу ерда ҳам қуруқ ваъдалардан ортиқ бир нарсага эриша олмади.\nБу орада Душанбе раҳбари НАТО билан сўзлашувларни қизитиб¸ ҳарбий иттифоқнинг ноҳарбий юкларига ўз ҳудудидан коридор очиб беришга қарор қилди.\nПрезидент Раҳмон¸ Қирғизистоннинг Манас базасидан ҳайдалган АҚШ ҳарбийларига Тожикистондан жой бериши мумкинлигига ҳам ишорат қилдики¸ бу кузатувчилар томонидан Россияга берилган ўзига хос огоҳлантирув сигнали дея талқин этилди.\nТожикистонлик таҳлилчи Марат Мамадшоев¸ Марказий Осиëда юзага келган ҳозирги геосиëсий вазият¸ хусусан Манас базаси атрофидаги ўйинларнинг президент Раҳмон фойдасига хизмат қилиши мумкинлигини айтади.\n- Тожикистон ҳозирда Россиядан ками Қирғизистонга берилган миқдорда ëрдам олишни истайди. Афтидан¸ Тожикистон ўзининг Россия учун Қирғизистондан кўра муҳимроқ эканига ишонгани боис¸ Кремлдан ундан-да кўпроқ нарса кутаëтган кўринади¸ дейди маҳаллий таҳлилчи.\nДушанбенинг¸ ўзини Кремл учун Бишкекдан кўра муҳимроқ деб билиш тагида эса жон бор.\nЗотан¸ Россиянинг ўз ҳудудидан ташқарида жойлашган энг катта қўшини тожик заминида турибди. Тожикистонда ҳозир Россиянинг 7500 ҳарбийси жойлашган.\nПрезидент Раҳмон қўлидаги яна бир қарта¸ Нурек шаҳри яқинидаги “Окно” фазони кузатиш комплексидир. Айнан ана шу комплекс Россия ҳарбийларига Хитой фазога учираëтган ракета ва бошқа объектларни кузатиш имконини беради.\nҚолаверса¸ Россия ҳарбийлари кўпдан Тожикистондаги Айний ҳаво базасидан фойдаланишга иштиëқ кўрсатиб келмоқдалар.\nБу каби ҳарбий ва бошқа геосиëсий сабаблар¸ Москвани Душанбени хафа қилишдан аввал ўйлаб олишга ундовчи омиллардир¸ дейди россиялик таҳлилчи Мухин.\n- Биринчидан¸ Тожикистон Россия учун геосиëсий аҳамиятга эга. Шимолий сарҳадлари Афғонистонга туташ Тожикистон¸ қўшни мамлакатда барқарорлик ўрнатилишида белгиловчи ўрин тутади.\nИккинчидан¸ Тожикистоннинг табиий заҳиралари ҳам Россия учун муҳим¸ зотан Россия Тожикистондаги уран запасларига муҳтож.\nВа ниҳоят¸ Тожикистонда қатор ноëб метал конларининг кўплиги Россия бизнеси учун катта имкон яратади¸ дейди Владимир Мухин.\nАммо бу омилллар¸ Душанбе раҳбари билан учрашар экан¸ Медведев унинг қош-қовоғига қараб иш тутади¸ ëхуд президент Раҳмон Кремл олдига ултиматум қўя олади¸ деган хулосага элтмайди.\nЗотан¸ Тожикистон билан ҳамкорликка муҳтож бўлса-да¸ ҳозирча Россиянинг Марказий Осиëдаги ҳукмронлигига соя соладиган иккинчи қудрат топилганича йўқ.\nҚолаверса¸ собиқ иттифоқнинг энг камбағал республикаси ҳисобланган Тожикистон Россия билан савдога ва тожикистонлик меҳнат муҳожирларининг Россияда ишлаб топаëтган пулига ўта қарам.\nАйни шу қарамлик¸ сешанба-чоршанба кунлари Имомали Раҳмоннинг Москвада ўз тилига ортиқча эрк бериб юбормаслиги учун етиб ортади¸ деган фикрда таҳлилчилар.\nЯна шу кузатувчилар фикрича¸ Москва сўзлашувларидан қандай натижа чиқишидан қатъий назар¸ Душанбе раҳбари ўзи ва мамлакати тақдирини битта оғага боғлаб қўймаслик¸ оғир кунда орқа қилиш мумкин иттифоқчилар сонини кўпайтириш сабоғини ўрганиши лозим бўлади.


28 май 2020, Тошкент вақти: 03:15\nЕХҲТ расмий сайтида Ўзбекистондаги парламент сайловлари ҳақида берилган пресс-релиз\nЎзбекистондаги парламент сайловларини кузатган ЕХҲТ Демократик институтлар ва инсон ҳуқуқлари бўйича бюроси матбуот котиби Томас Ример сайловларни "рисоладагидек ташкил қилинган, аммо асл рақобат ва очиқ мулоқот руҳи етишмади" деб баҳолади. Миссия матбуот котиби Томас Римернинг Озодликка айтишича, зоҳиран яхши ташкил қилинган сайловлар моҳиятан демократик тамойилларга мос ўтказилмаган.\n22 декабрь куни Тошкент шаҳридаги Dedeman меҳмонхонасида ўтказилган матбуот анжуманида ЕХҲТ кузатувчилар миссияси дастлабки хулосалари эълон қилинди.\nМиссия хулосасича, 21 декабрь куни Ўзбекистон Олий Мажлиси Қонунчилик палатаси ва маҳаллий ҳокимият кенгашлари депутатлигига ўтган сайловлар, умумиятла, қонунбузарликларсиз, жуда яхши ташкиллаштирилган тартибда ўтказилган.\nБироқ, бу сайловда ҳам ўтган сайловлардан сўнг киритилган муҳим тавсиялар, жумладан, "ифода эркинлиги ва фуқароларнинг уюшиш эркинлиги ҳимояланган муҳитни яратиш"га оид тавсиялар ҳануз бажарилмагани қайд этилди.\nБундан ташқари, гарчи бу гал халқаро кузатувчилар ҳамда сиёсий партиялар, маҳаллий ҳокимиятлар йўллаган минглаб кузатувчи иштирок этган бўлса-да, бу жараёнда фуқаровий жамият вакилларининг қатнашишига имкон берилмагани ҳам танқид қилинди.\nЕвропада хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюроси матбуот котиби Томас Ример Озодлик билан суҳбатда овоз бериш жараёнининг жуда яхши ташкил этилганини алоҳида урғуларкан, моҳиятан бу сайлов демократик тамойилларга мос бўлмаганини таъкидлади:\n- Биринчи муҳим жиҳат шуки, гарчи ғоявий, ижтимоий ёки бошқа турдаги позицияни илгари сурган, турли платформалар билан сайлов кампаниясига кирган бўлса-да, номзодларини илгари сурган 4 партиянинг ҳаммаси ҳукуматни қувватлаган ва ҳукумат томонидан қувватланган партиялардир. Айни пайтда уларнинг ўзаро рақобатлашиши ҳам кузатилмайди, - дейди Томас Ример.\nТашкилот тарқатган пресс-релизда айтилишича, энг кўп кўзга ташланган камчилик - бир оила номидан бир кишининг овоз бергани ва бунинг сайловчилар иштирокига оид расмий маълумотда тилга олинган натижага сабаб бўлганидир.\nМарказий сайлов комиссияси Тошкент вақти билан соат 10 даёқ сайловчиларнинг 34 фоиздан ортиғи овоз бериб бўлганини эълон қилди. 22 декабрь куни эълон қилинган дастлабки расмий натижага кўра, сайловчиларнинг 89 фоизи - 18 миллион 400 минг сайловчи овоз берган.\nСайловчилар, номзодлар ҳамда уларни илгари сурган партиялар ва маҳаллий раҳбарлар билан суҳбатлашган кузатувчилар хулосаларини жамлаган ЕХҲТ мулозими бу йил кўзга ташланган бир янгиликни тилга олди:\n- Бу йил илгари сурилган номзодларнинг аксарияти янги, кўп ҳолларда эса ёш номзодлар эди ва бу ҳол, бизнинг назаримизда, сайловлар сифатини ошириш ва парламентга сайланган фракцияларнинг сиёсий системадаги ролини ошириш йўлида илгари ташланган муҳим қадам сифатида кўрилиши мумкин. Аммо, бу ўзгаришлар номзодлар ва партиялар ўртасида ўзаро рақобат бўлмаган муҳитда бўлаётгани боис, кўзланган мақсадларга етиш барибир мушкуллигича қолмоқда, - дейди Томас Ример.\nЎзА агентлиги ушбу сайловларнинг дунёнинг 50 дан ортиқ давлатидан борган 300 дан ортиқ халқаро ва хорижий кузатувчилар кузатганини маълум қилди.\nТомас Римернинг айтишича, Ўзбекистонга борган ЕХҲТ кузатувчилар миссияси аъзолари мамлакатдаги 60 дан ортиқ сайлов участкаларига борган ва овоз бериш жараёнини шахсан кузатган:\n- Бизнинг чекланган миқдордаги кузатувчиларимиз 60-65 тача участкада бўлди. Яъни, овоз бериш участкаларининг сайлов кунидаги фаолияти ҳақида муайян маълумотимиз бор. Аммо, миссиямиз чеклангани учун сайлов участкалари фаолиятини мувофиқ равишда кузата олмадик ва шу боис, улардан бирортаси ҳақида якуний хулоса бера олмаймиз, - дея урғулади Томас Ример.\nЕХҲТ мулозими Ўзбекистонда парламент сайловлари сифатини ошириш учун ҳали баъзи жиддий ислоҳотларни амалга ошириш зарурлигини айтаркан, бу борадаги якуний тавсиялар сайловнинг якуний натижаси маълум бўлгач билдирилишини ҳам қайд этди.\n22 декабрь куни Ўзбекистон Марказий сайлов комиссияси парламент сайловининг дастлабки натижаларини эълон қилди. Унга кўра, 135 сайлов округининг 113 тасида депутат сайланган, қолган 22 та округда эса қайта сайлов ўтказилади.\nДастлабки натижага кўра, сайловда Либерал-демократик партия етакчилик қилмоқда. Ушбу партиядан 47 нафар, “Миллий тикланиш” партиясидан 28 нафар, Халқ демократик партиясидан 21 нафар, “Адолат” социал-демократик партиясидан 17 нафар депутат сайланган.


Болаларни ўсишига ёрдам 52 — Dilkashradio.com\nАссалому алайкум хурматли радио тингловчи мухлислар. Азиз радио тингловчи бугун болаларимиз хақида сухбат олиб бормоқчимиз. Хурматли ота оналар болаларимизнинг мактабдаги ўзлаштириши учун ким жавобгар? Бугун кўпроқ айнан манашу мавзу бўйича гаплашсак. Мен яқинда бир нарсани гувохи бўлдим. Бир биродаримиз ўғлини қайси мактабга бериш тўғрисида бош қотираётган экан. Унинг айтишича мактабдаги ўқитувчилар хам бир нечта категорияга бўлинар экан. Яъни суппер ўқитувчи, ўрта миёрдаги ўқитувчи ва учинчи даражадаги ўқитувчи.\nШунга қараб уларнинг нархи хам белгиланар экан. Агар боланинг ота онаси яхшироқ жойда мехнат қилсалар демак бола яхшироқ ўқитувчининг синфида таълим олиши мумкин экан. Азиз радио тингловчи ота оналар. Балки бу йилда кўпчилигимизнинг фарзандларимиз мактабга борса керак. Шундай экан бир мухим нарсага эътибор беришимиз кераклигини сиз азизларга айтиб ўтмоқчи эдик. Бола қайси мактабда ёки қайси ўқитувчининг қўлида таълим олишидан қаттий назар, бола билан ўзимиз жиддий шуғилланмасак, фойдаси камроқ бўлади.\nАлбатта мактабдаги ўқитувчига хам кўп нарса боғлиқ. Ўқитувчи хам ўзига яраша талабчан бўлиши керак. Лекин болани кўп вақти уйда ўз ота онаси олдида ўтади. Хар бир бола мактабда яхши натижага эришиши мумкин. Агар ота онаси боланинг кундалик қиладиган ишларини тўғри режалаштириб берса. Ўйлаймизки мактабдан келган бола бир оз дам олиши керак. Дўстлари билан хам бирга ўйнаши учун хам вақт ажратиш катта ахамиятга эгадир. Хар бир ота она ўз фарзандига мактабдаги ўзлаштириши учун доимо ёрдам бериши лозим.\nАлбатта бола кўпроқ уй вазифаларини ўзи бажариб кейин ота онасига кўрсатса яхшироқ. Шу орқали болаларимизни мустаққил равишда фикрлашга ва кўп ишларни ўзи мустаққил равишда хал қилишга ўргатган бўламиз. Агар боламизни мактабда яхши ўзлаштиришга ўргата олсак, қайси ўқитувчида талим олишини фарқи бўлмаса керак. Биз катталарнинг боламиз учун қиладиган ибодатимиз хам катта ахамиятга эга бўлади. Баъзи болаларимиз ўқишни унчалик ёқтирмаслиги мумкин. Ёки бўлмаса бироз тўполончи бўлиши хам мумкин. Шундай пайтларда боламиз учун тинимсиз ибодатда бўлайлик.\nБолаларимизнинг хар бир қадамидан хабардор бўлиб туришимиз хам мухим. Шахсан мен мактабда ўқиб юрган пайтларим, отам хафтада бир марта мактабга ташриф бюриб мени ўзлаштиришим хақида ўқитувчиларим билан сухбатлашар эди. Хатто дарсларга кириб мени ўқишимни хам кузатиб борар эди. Албатта бу менга унчалик хуш ёқмаса хам, хаётимда жуда катта ўзгаришлар қилди. Мен шу орқали яхши ўқишга харакат қилардим. Болаларимиз фақатгина мактаб дастури билан чегараланиб қолмасин, уларга турли китоб ва ақлан фикрлайдиган ўйинчоқларни сотиб олишдан эринмайлик. Орадан йиллар ўтиб қилган мехнатимиз ўз хосилини беради. Болаларга Раббимизнинг таълим тарбиясини ўргатайлик. Бу хар бир болани гунох қилишдан сақлайди. Энг мухими болаларимиз ёшлигидан Худовандни таниб билиб боришади. Шунинг билан хурматли тингловчи бугунги эшттиришимиз ўз нихоясига етди хайр омон бўлинглар.\nБолаларнинг ўсишига ёрдам 238\nБолаларнинг ўсишига ёрдам 202


Пандемиянинг Ўзбекистон аэропортларига таъсири маълум қилинди\nКасалланганлар сони 100 932 703\nСоғайганлар сони 72 973 114\nВафот этганлар 2 169 711\nЖами овоз: 1253 та.\nЖами овоз: 26546 та.\n«Мамлакатимиздаги халқаро аэропортлар 2019 йининг 9 ойида салкам 6 ярим миллион йўловчига хизмат кўрсатган, 2020 йилнинг худди шу даврига келиб эса, йўловчилар сони ўртача 1 миллион 800 нафарни ташкил этган».\nБу ҳақда бугун АОКАда ўтган брифингда «Uzbekistan Airports» АЖ ахборот хизмати раҳбари Лаълихон Собирова маълум қилди:\n➖ Пандемия сабабли бутун дунё авиация соҳасида юзага келган ҳолат Ўзбекистон аэропортларида ҳам кузатилди. Карантин чекловлари жорий қилиниши оқибатида авиақатновлар бутунлай тўхтади, йўловчилар оқими кескин қисқарди. Бу табиийки жаҳонда инвестициялар ва сайёҳлар оқими камайишига олиб келди.\nВаҳоланки, 2020 йилнинг 19-20 февраль кунларида бўлиб ўтган Халқаро авиация кўргазмаси ҳамда форумида «Uzbekistan Airports» АЖ 14 та хорижий авиакомпания билан 34 та шартнома, 15 та меморандум имзолаганди, унда жами 142 та авиақатновни амалга ошириш мўлжаллаган эди.\nТаҳлил натижаларига кўра, йўловчи ва юк авиаташувлари бўйича Ўзбекистон халқаро аэропортлари 2019 йининг 9 ойида салкам 6,5 млн йўловчига хизмат кўрсатган, 2020 йилнинг худди шу даврига келиб эса, йўловчилар сони ўртача 1 млн 800 нафарни ташкил қилган. 2019 йилда ташилган юк миқдори 51 минг 300 тонна бўлса, 2020 йилнинг мос даврида бу кўрсаткич қарийб 50 минг тоннадан иборат бўлган.\nКиритилди: 17:50 03.12.2020. Ўқилди: 1350 марта. Фикрлар сони: 0 та.\nТилни менсимаслик учун жарима оширилиши мумкин


9 та оддий буюмнинг кутилмаган асл вазифаси | LifeHaq.uz\nКундалик турмушимизда бизни кўплаб нарсалар ўраб туради. Баъзида улар шу қадар одатий кўринадики, ҳаттоки уларнинг нега кераклиги ва қандай пайдо бўлгани ҳақида ўйлаб ҳам кўрмаймиз.\nКелинг, энг оддий буюмларнинг ноодатий вазифаларига оид воқеаларни билан танишиб чиқамиз.\nЗамонавий мегаполисдаги одатий кунимиз камдан-кам усиз ўтмайдиган ширинлик бир неча юз йиллик тарихга эга.\nБугунги қандолатчилар ҳар қандай шакл ва ҳажмдаги энг мазали пишириқни яратишга қодир. Авваллари эса пишириқнинг четлари ва ўртаси бир хил пишишини таъминлаш қийин кечган. Айнан шунинг учун ошпазлар ҳеч қандай муаммо бўлмайдиган ана шу шаклни ўйлаб топганлар.\nФритталар — автомобиль ойналарининг четларида симметрик тарзда жойлашган кичкина қора нуқталардир. Улар пиширилган керакмик бўёқдан иборат бўлиб, бир нечта вазифани бажаради.\nБиринчидан, фритталар ойнани маҳкамлаб турадиган герметик елимни ультрабинафша нурлардан ҳимоя қилади. Иккинчидан эса, бундай қора нуқталар кўпинча ойна четларида тўпланиб қоладиган ифлосликларни сездирмайди.\nҚуёшдан ҳимояловчи кўзойнак\nМазкур буюмнинг фақатгина битта вазифаси бордек туюлади ва унинг номи ҳам айнан шундан далолат беради. Бироқ, бари у қадар осон эмас.\nКўзойнак маҳаллий аҳолини “қор ёғдусидан” ҳимоялаш учун энг чекка Шимолда ихтиро қилинган. Ушбу буюм XII асрда Қадимги Хитойдаги қозилар орасида кенг тарқалган бўлиб, улар гувоҳлардан ўзларининг ҳақиқий ҳисларини яшириш учун кўзойнак таққанлар.\nДаставвал ҳошиялар ўқитувчиларнинг нафрат тўла изоҳлари ёзилиши учун ўйлаб топилмаган.\nГап шундаки, авваллари китоблар ва дафтарлар кўпинча каламушлар ва сичқонлар ҳужумига учраган. Кемирувчилар қоғознинг четларини кемиришни ҳуш кўрган. Кемирувчилар қоғоз билан бирга муҳим маълумотнинг бир қисмини еб қўймаслиги учун ҳошиялар ўйлаб топилган ва улардан ташқарига чиқамасликка уринишган.\nГольф коптокчасидаги ботиқлар\nБиринчи гольф коптоклари мутлақо силлиқ бўлган. Бироқ, ҳисобсиз синовлар ва хатолар натижасида ушбу олижаноб спорт ишқибозлари эски, ишқаланган ва емирилган ёриқли копток билан ўйнаш анча осонлигини тушуниб етганлар. Шунинг учун гольф ўйинчилари камдан-кам янги коптокларни харид қилганлар ва йиллар давомида битта коптокдан фойдаланганлар.\nБуни сезган копток ишлаб чиқарувчилари кўплаб ўйимларга эга махсус “эскирган” коптокларни тайёрлай бошлаганлар.\nУшбу кичик мато бўлагини кўплаб куртка ва пальтоларнинг орсида кўриш мумкин. Камарчалар биринчи мартта ҳарбий шинелларда бир неча юз йил аввал пайдо бўлган. Ўша даврларда шинеллар жуда катта ўлчамда тикилган ва унда одам ўралишиб қолмаслиги учун кичкина мато бўлаклари ёрдамида “белини ингичкалатиш” керак бўлган. Шунингдек, ҳарбийлар шунчаки камарчани ечиб, улкан шинелдан тунда адёл сифатида фойдаланиши мумкин бўлган. Вақт ўтган анъаналар ўзгарди, аммо камарчалар барибир қолди.\nОсма қулфдаги тешик\nҲозирда осма қулфлардан кўпинча шаҳар ташқарисидаги уйларнинг дарвозалари учун фойдаланилади ва улар ёғингарчилик туфайли тез ишдан чиқади.\nКимдир бундай вазиятда шунчаки янги қулф сотиб олади, аммо бундай қулфда кичкина тешикча борлигини кўпчилик билмайди. У машина мойини қуйиш учун қолдирилган. Мой қуйилганидан сўнг калит яна ҳеч қандай қийинчиликсиз қулфда айлана бошлайди.\nҚулоқчинлар штекеридаги чизиқлар\nЭҳтимол, барча қулоқчинларнинг штекерида 3 та чизиқ борлигини кўргандирсиз. Уларни чирой учун чизишмайди. Ҳар бир чизиқдан иккала қулоқчин томон симлар боради ва бу чизиқларсиз қурилмаган уланганда товуш фақат битта қулоқчиндан таралган бўларди.\nСиз мана шу ғадир-будур танга четининг ўз номи борлигини билмагандирсиз. Аммо, унинг номи – танга гурти.\nУ XVI аср бошида пайдо бўлган. Ўша пайтларда ўғрилар янги танга ясаш учун танганинг четларидан қимматли металларни арралаб олганлар. Ана шундай қалбаки нусхаларга қарши курашиш учун, танга четига нақш тушириш ўйлаб топилган. Даврлар ўзгарди, аммо гурт қолди.\n06/07/2020 06:15:40 18 0 Манба: adme.ru\nФавқулодда чамадон: уруш содир бўлганида керак бўладиган буюмлар рўйхати\nБиз истиқомат қилаётган дунё ҳақида аслида ҳеч нарса билмаймиз. Банкомат нақд пул бермаса нима қилишни, дўконлар бир ҳаф\nТаом тайёрлаш жараёни фақат мамнуният олиб келиши учун дизайнерлар ошхонани креатив гаджетлар билан тўлдириб боришади.\n18 ақлбоварқилмас ҳолат Япониядагина содир бўлади\nТасаввур этиб бўлмас нарса ва ғаройиб анаъаналарга эга кунчиқар мамлакат бошқа дунёга ўхшайди.\n20 та буюм бошқа нарсаларга ўхшайди, фақат ўзига эмас\nАйрим суратларда ҳар куни кўзимиз тушадиган оддий буюмлар мутлақо бошқа нарсадек кўринади.\n11 нарсанинг асл вазифаси ҳақида жуда кам билганмиз\nШунинг учун биз учун одатий бўлган буюмларнинг ноёб вазифаларини санаб ўтишга қарор қилдик.\n9та ҳайратомуз нарса қадимги мисрликлар томонидан ўйлаб топилган\nАрхеологиянинг кўрсатишича, биз тасаввуримиздагидек фарқли эмасмиз.\nАсл вазифаси бизга номаълум бўлган оддий буюмлар\nЎчирғичнинг кўк томони нима учун кераклигини биласизми?\n5та одатий нарса келажакда йўқолади\nШиддат билан одимлаб бораётган тараққиёт биз учун одатий бўлган нарсаларни ўтмишда қолдирмоқда.\nИхтирочилар – оддий одамлар эмас, уларнинг тасаввури эса мутлақо чегара билмайди. Натижада...\n5та ихтиро тарихи қизиқарли кино драмасидан қолишмайди\nУлар тасодиф ҳамда ҳеч ким танимайдиган мухандисларнинг мақсда сари қатъий ҳаракати туфайли дунёга келган.


Гулчеҳра Асронова. Йўлда (ҳикоя) | www.ziyouz.uz\nБош саҳифа Ўзбек насри онлайн антологиясиГулчеҳра Асронова (1968)Гулчеҳра Асронова. Йўлда (ҳикоя)\nМеҳмондорчиликка отланган аёлнинг уйидан чиқишидай қийин иш йўқ. Айниқса, узоқроққа жўнамоқчи бўлсангиз ва йўлакда аллақачон кийиниб олган турмуш ўртоғингиз икки қўлини чўнтакка солганча, остонага оёқ тираб, “бўлингча-бўлинг” деб турган бўлса. Кеч қолиш ҳам, муҳим нарсангизни унутишингиз ҳам аниқ. Кимдир шошилтиргани сайин ҳали у, ҳали бу нарсам қолиб кетади, денг…\nНиҳоят, ҳаллослаб, ҳовлиқиб таниш бекатга етиб келдик. Одатда гавжум бўлувчи бу манзил якшанбалиги боисми, битта-яримта йўловчини айтмаса, одам сийрак эди. Ўзимизга керак улов томонга олдинма-кейин бўлиб илдам юра бошладик. Шу пайт биздан сал нарида катта йўлга қараб бораётган отахоннинг ҳасса билан ерни пайпаслаб эҳтиёткорона юриши беихтиёр эътиборимни тортди. Кўз қирим билан қараб хўжайинимнинг ҳам бу чолга қараб-қараб қўяётганини илғадим ва:\n— Вой бечора, кўр экан, машиналарнинг олдидан юриб кетмасайди, ишқилиб, — дедим астойидил хавотирланган товушда. Одам кам бўлса-да, йўл серқатнов эди. Отахон йўл четида таққа тўхтаб қолди. Шу маҳал:\n— Ана, Полмонга борадиган “Форд” келяпти! Тезроқ юринг… — деганча турмуш ўртоғим уловга қўл силкиб илдам юриб кетди.\nҲайдовчи бизни илғади, шекилли, машинани четлатиб тўхтатди. Худди шу пайт отахон ҳам товушимизни эшитиб биз томонга юзини бурди. Қизиқ: одамзод кўзи кўрмаса ҳам овоз келган томонга юзини қаратади-я! Ҳолбуки, эшитиш учун бунинг унчалар ҳам аҳамияти йўқ. Аммо юз буришнинг ўзиёқ аллақандай “изҳори дил” эканини туйқус ва шошилинч хаёлимдан ўтказдим. Шу чоғ отахоннинг:\n— Ҳой, илтимос, йўлнинг нариги четига ўтказиб қўйинглар! — деган овозини ҳам эшитдим. Эшитдик.\nБироқ… биз бу овоз келган пайтда тўхтаб турган машинага томон югургандик:\n— Узр, ота, машинамиз кепқолди! — бу гапни хўжайиним йўл-йўлакай айтди. Отахоннинг ёнидан зувиллаб ўтдик ва уловнинг очиқ турган эшигига ўзимизни урдик. Апил-тапил жойлашдигу ҳайдовчига “раҳмат” деб жўнаб кетдик. Ана шунда, орқада нимадир қолиб кетгандек, юрагим увишди. Бурилиб турмуш ўртоғимга қарадим. У ҳам менга худди шундай нигоҳ билан тикилиб турганини сўзсиз англадим. У киши бошини чайқаганча деди:\n— Яхши иш қилмадик, ожиз одамни аросатда ташлаб кетдик…\n— Нимасини айтасиз…\nМашинада бошқаларнинг эътиборини тортмаслик учун шу билан гапни тамом қилиб қўяқолдик: энди бефойда!\nШошилсанг ҳамма нарса аксига олади — ярим йўлга етганда машина бузилиб қолиб, у тузалгунча ичимиз қисилиб ўтирдик. Ҳайдовчи капотни очиб ғудраниб юрибди. Тўхтаб турганимиз учунми аниқ-тиниқ эшитилиб қолган радиодан атай қилгандай ҳофизнинг ҳазин товуши эшитиляпти:\nСўз эмас, сабрим билан сўрдим сани,\nКўз эмас кўнглим билан кўрдим сани…\nДилимга номаълум ғашлик чўкди. Беихтиёр бошим эгилиб қолганини машина қўзғалгандагина сездим. Турмуш ўртоғимга қарадим: ойнадан ташқарига қараб олган, гўё қизиқ бир нимани томоша қилаётгандек.\nКейинги бекатда навбатдаги уловга чиққанимизда эса одам тўлгунча кутишга тўғри келди. Энг охирги йўловчини ҳамма бир дилгирлик билан кутаяпти. Шунда… бир ўрта ёшли одам биз йўлини кесиб ўтган кўзи ожиз отахонни етаклаб машинага кирди.\n— Секин, отахон. Шошманг, мана бу ерга ўтиринг. Ўтириб олинг. Иккаламиз ҳам “ялт” этиб қарадик. Чол ўзини етаклаб келган одамни дуо қила-қила рўпарамиздаги ўриндиққа ўтирди.\nУнинг қаршисида жим, манзилга қачон етишимизнинг энди аҳамияти йўқдек, ўйга толиб ўтирардик.\n← Аввалги Аввалги Маҳкам Маҳмуд (1940)\nКейинги → Кейинги: Гулчеҳра Асронова. Ватан (ҳикоя)


Темурийлар даврида қўғирчоқбозлик орқали салбий иллатлар намойиш этилган - zarnews.uz\nТемурийлар даврида қўғирчоқбозлик орқали салбий иллатлар намойиш этилган\nТемурийлар даврида халқ санъатининг барча турлари кенг ривожланган. Айниқса, дорбозлар, қўғирчоқбозлар, коса ўйновчилар, соққабозлар ўйинлари халқ орасида оммабоп бўлган. Бу каби халқ санъатининг моҳияти ва эришган даражаси Ҳусайн Воиз Кошифий асарларида батафсил шарҳлаб берилган.\nҲусайн Воиз Кошифий (1442/46-1505) ислом динининг йирик назариётчиларидан бири бўлиши билан бирга фалсафа, ахлоқ, тилшунослик, адабиётшунослик, сиёсат, тарих, астрономия, нотиқлик санъати, тиббиёт каби соҳаларга оид 200 дан ортиқ асар ёзган. Алишер Навоий Ҳусайн Воиз Кошифийнинг истеъдодини юқори баҳолаб, уни ўз ҳимоясига олади, унга яқиндан ҳомийлик қилади.\nУ «Футувватномаи султоний ёхуд жавонмардлик тариқати» асарида томоша кўрсатувчиларни уч тоифага ажратади: коса ўйновчилар, қўғирчоқбозлар ва соққабозлар. Ҳусайн Воиз Кошифий тариқат аҳли учун ҳам бу томошаларнинг аҳамиятини тушунтириб ўтади. Қўғирчоқбозлик санъатининг моҳиятини қуйидагича изоҳлайди: «Эй азиз, билгилки, соҳибдил дарвешлар қўғирчоқ ўйинидан кўп рамзу ишоратлар ўқиб, дунёнинг сир-синоатини фаҳмлаб, ҳийла ҳақиқатларни кашф этибдирлар. Шуни билиш лозимки, шаклу шамоил, сурат оламида зуҳур этадиган нарсалар ҳазил-мутойиба бўлса-да, аммо моҳият-мазмунига кўра, улар жиддий ҳақиқатларни англатадилар.\nКошифий қўғирчоқ ўйини (қўғирчоқбозлик) фақат кўнгилочар, ҳазил-мутойибали томоша эмас, балки ҳажв ва юмор орқали ижтимоий жараёнларда содир бўладиган ёки инсонлар фаолиятида намоён бўладиган баъзи бир салбий иллатларни очиб бериш ва бундан томошабинларга ибрат олишга ундайдиган санъат тури эканлигини таъкидлайди.\nШунингдек, томоша кўрсатувчи полвонлар: кураш тушувчилар, тошотарлар, дорбозлар, кучини намойиш қилувчилар (зўргарлар) ҳақида ҳам ўз асарида тўхталиб ўтган: “Билгилки дорбозлик улуғ бир касбдир ва бу ишнинг усталари покиза ахлоқлик, пок ва ростгўй бўлишлари керак. Бу ишда иккита асбоб муҳим – бири арқон, иккинчиси мизон (тарози). Арқон кўприк ўрнида бўлса, мизон адолат тарозиси ўрнидадир”. Бу ерда мизон деганда лангарчўп назарда тутилган.\nКошифий халқ томошалари, хусусан, қўғирчоқбозлик санъати ўрта асрларда қанчалик оммавий бўлганлигини ўз асарларида кўрсатиб берган. Бу халқ санъат тури фақат енгил ҳазил-мутойиба эмас, балки чуқур фалсафий мазмун ва тарбиявий аҳамият касб этишини ҳам тушунтирган.\nУ қўғирчоқ ўйнатувчилар ҳақида шундай дейди: «Агар қўғирчоқбозликнинг шартлари нимадан иборат, деб сўрасалар, айтгил: асосий шарти шуки, қўғирчоқ ўйнатувчи доно бўлсин ва ҳақиқатдан баҳра топсин». Мантиқий ва танқидий тафаккурга эга бўлган қўғирчоқ ўйнатувчигина жамиятда содир бўладиган ёки кишилар феълида учраб турадиган салбий иллатларни англамоғи ва қўғирчоқлар тимсолида ҳазил-мутойиба орқали кишиларга шундай етказмоғи керакки, томошабинлар бундан ибрат олиб хулоса чиқарсин.\nҚўғирчоқ санъатида ишлатиладиган саҳналар ва уларнинг зоҳирий маъно касб этишини эса қуйидагича таъкидлайди: «Агар(хайма) чодир нимага ишора қилади, деб сўрасалар, бу инсон баданига ишора, деб жавоб бергил. Чунки инсон ичидан ҳар лаҳзада юз хил қўғирчоқлар бош кўтаради ва тилга киради. Бу хайма, яъни бадан ичида турли феъл-равишлар бўлса-да, бироқ буларнинг ҳаммаси ягона қудратнинг санъати, ижодидан бошқа нарса эмас. Агар пештахта (сандиқ) нимага ишора этади, деб сўрасалар, одамзод қалбига ишорадир, деб айтгил. Зеро, қалб ажойиб сандиқ бўлиб, одамнинг аҳволи, хислатларидан нишона бериб туради. Шу боис, ҳам уни «қалб»деганлар (араб тилида қалб сўзи ўзгарувчи, эврилувчи, деган маъноларни беради).\nТарихга назар ташласак, юртимизда қўғирчоқ театри (қўғирчоқбозлик санъати) салкам йигирма асрлик тарихга эга. Европада дастлаб Италияда ХVI асрдан, Россияда эса XVIII-XIX асрдан бу санъат қайд этилган. Кўриниб турибдики, Марказий Осиё халқлари қўғирчоқ театри санъати ривожи бўйича Европа давлатлари ва Россияга нисбатан бир неча аср аввал ютуқларга эришган.\nСамарқанд иқтисодиёт ва сервис институти ижтимоий фанлар кафедраси мудири.\nАмир Темур мақбарасида яна бир хилхона бор\n“Темурбек юлдузи олтин қозиқдек, чарақлар буюклар қаҳкашонида”


Қозоғистонда юқори мартабали хавфсизлик ходимлари бирин-кетин ўлик ҳолда топилмоқда. Миллий хавфсизлик қўмитаси полковниги Азамат Ибраевнинг жасади пойтахтдаги ўз уйи ҳовлисида топилди. Ўлим сабаблари ўрганилмоқда. Шунингдек, Жамбил вилояти полицияси бошлиғининг ўлими ҳақида хабар қилинди. Жанат Сулейменов ўз жонига қасд қилгани тахмин қилинмоқда.\nТўқаевнинг КХШТ онлайн саммитида айтишича, 2022-йил бошидан буён юз берган барча воқеалар бир занжирнинг бўғини бўлиб, улар тайёрланиши узоқ вақтдан бери давом этаётган ягона режага бўйсундирилган. Тайёргарлик қанча давом этганини тергов кўрсатади, деди Тўқаев. Шунингдек унинг таъкидича, террорчилар сони бўйича камида беш марта устунликка эга эди. Унинг сўзларига кўра, бандитлар тунда ўликхоналарга ҳужум қилиб, жангариларнинг жасадларини олиб кетишган. “Бу халқаро террорчилар қўлланадиган усул”, — дея қўшимча қилди Тўқаев.\nТажовуз бир вақтнинг ўзида 11 вилоятни қамраб олди, лекин асосий зарба Олмаотага қаратилган эди. Бу мамлакатнинг энг йирик шаҳри ва молиявий маркази бўлиб, у эрда энг муҳим транспорт ва алоқа марказлари жам бўлган. Бу шаҳарнинг қулаши бутун аҳоли зич жойлашган жанубни, кейин эса бутун мамлакатни босиб олиш имкониятини очиб берарди, деди Тўқаев.\nТўқаевнинг бугун Коллектив хавфсизлик кенгашининг қарорига мувофиқ билдиришича, Қозоғистон Республикасида КХШТнинг 2030 кишилик тинчликпарвар кучлари жойлаштирилди ва белгиланган вазифаларни бажаришга киришди. Улар аэропортлар, ҳарбий омборлар ва бошқа стратегик объектларни қўриқлашмоқда ва хавфсизлигини таъминлашмоқда.\nҚозоқ матбуотига кўра, Қозоғистондаги барча масжидларда Қуръон тиловат қилиниб, савоби тартибсизликлар қурбонлари руҳларига бағишланди. Аҳли суннат ва жамоат таълимоти шуки, ўтганлар руҳига бағишланган тиловатлар ва хайр-эҳсонлар уларга фойда беради ва савоблар етиб боради. Лекин, қозоғистонлик муъмин-мусулмонлар Элтузга бу хабарнинг ёлғонлигини айтишяпти. Чунки масжидлар ёпиқ.\nБритания матбуотининг ёзишича, Нурсултон Назарбоевнинг кенжа қизи, Алия, мамлакатдан 300 миллион доллар билан чиқиб кетгач, Лондоннинг Ҳайҳгейт минтақасида 8 миллион 75 минг фунт стерлингга кўчмас мулк, 25 миллион долларга хусусий учоқ ва ҳаттоки хусусий банк сотиб олган.\nДуманинг МДҲ масалалари бўйича қўмита раиси, Леонид Калашников, Қозоғистондаги воқеалар фонида Ўзбекистон ОДКБ (КХШТ) га қайтиши мумкинлигини айтибди.\n«Ўзбекистон бир пайтлар КХШТдан чиққан эди, лекин у яна ташкилотга кириши мумкин. Улар ишониш мумкин бўлган ҳеч ким йўқлигини кўрганларидан кейин ташкилотга қайтишларига ишонаман» дейди Калашников.\nЛукашенконинг мустақил Ўзбекистонга таъналари эса ундан ҳам ўтиб тушди. Лукашенко чиқишидан маълум бўлдики, ҳозирга қадар Ўзбекистон раҳбарияти Россия етакчилик қилган ҳеч бир ташкилотга – хоҳ у КХШТ бўлсин хоҳ Евразес – қўшилиш ниятида эмаслигини кўрсатган.\nЛукашенконинг яқин келажакда «Ўзбекистон ҳам ғалаëнга саҳна бўлиши» ҳақидаги гапини икки хил талқин қилса бўлади: Биринчи талқин – «Лука Ўзбекистонни ОДКБга киритиш учун босим қиляпти.» Иккинчи талқин эса – «Ҳақиқатдан ҳам шундай таҳлика мавжуд». Демак, Қозоғистондаги муаммолардан бири – «бир ҳовуч бойларнинг яхши яшаб, аксар аҳолининг қийинчиликка мубтало бўлиши» эди. Яъни, мамлакат бойлигининг аксари битта оила мансуб бўлган Шапрашти уруғининг 200 аъзоси қўлида бўлганидир. Бу муаммо Ўзбекистонда борми ëки йўқ? Иккинчи муаммо – Элбаси Назарбоев куëвларининг ҳашаматга ўчлиги¸ очкўзлиги ва рейдерлари билан боғлиқ. Бу муаммо Ўзбекистонда борми ëки йўқми? Учинчи муаммо – қаттиқ совуқда газ қимматлаши ва энергия билан боғлиқ муаммо. Бу муаммо Ўзбекистонда борми ëки йўқ? Тўртинчи муаммо – бошқарув тизимларидаги ошкора ўғирлик¸ коррупция¸ тендерсиз буюртмалар ва ҳуқуқий нигилзм. Бу муаммо Ўзбекистонда борми ëки йўқми? Бешинчи муаммо – эса айнан Ўзбекистонда мавжуд бўлиб, бу барча саналган бошқа муаммоларни портлатадиган детонатор вазифасини бажариши мумкин. Бу эҳтимолий фалокат Ўзбекистоннинг ўзидаги тайм бомбадир. Бу – ваҳобийлик¸салафийлик¸ Ҳизб ут-Таҳрир каби экстремистик оқимларга ортиқча мойиллик, ИШИД ва Толибонга нисбатан ўзбекларнинг ошкора эҳтиросли муҳаббати, такфирчилик. (Толибон ғалабасини ошкора қутлаш¸ Сурияга секс жиҳодга келтган минглаб аëллар¸ Миср ва Туркияда ваҳобийлик марказларида ўқитилаëтган болалар ва ҳоказо) Гапнинг очиғи, пешанамиз шўрлиги аниқ.\nПутин эса Қозоғистон бизнинг давлатимиз деди!\nБаъзилар, гўё, Путин гапидан адашди, деб айтиши мумкин. Йўқ, у қалбидаги ҳақиқатни гапирди!\nШу кунларда биз Назарбоев лайчаси бўлган Токаевнинг услубий жиҳатдан Путиннинг лайчасига айланишига гувоҳ бўляпмиз.\nПутин шунингдек, КХШТ кучлари Қозоғистонда қанча керак бўлса, шунча бўлишади, деди.\nРежим ҳар доим Назарбоев оғир касал эканлигини ва шунинг учун у жонли эфирга чиқиб, Қозоғистонда эканлигини исботлай олмаслигини айтди. Ва бу вақтда Путин қўшинлари доимий равишда Қозоғистонга қолади ва урушсиз Украинада бўлгани каби бизнинг мамлакатимиз ҳам Путиннинг чангалида бўлади. Путин қўшинлари эса КХШТ давлатларининг тинчликпарвар кучлари сифатида тақдим этилади. Бунда Токаев курсиси орқали ҳудуди бўйича дунёда 9-ўринда турадиган улкан давлат қўлга киритилади.\nПутинга рухсат берамизми? Бу ҳолат барча ваколат биринчи одамга берилган пирамида давлат, хусусан, Ўзбекистон учун ҳам сабоқ бўлиши керак. Бирдан кўнгли юмшаб, Ўзбекистоннни бировга падарка қивормасин «биринчи одам» дея ёзади EltuzTG шархловчиси.\nАйни пайтда Қирғиз ҳукумати ўз қўшиқчисини ҳибсдан чиқариб олди ва Бишкекка олиб келди. Битта қўшиқчи учун бутун ҳукумат оёққа турди. Офарин!\nКуннинг иккинчи ярмида эса бутун мамлакат бўйлаб тағин Интернет ўчириб қўйилди.\nЭлтуз шархловчиси Қозоғистон ва Марказий Осиёда кечаётган воқеаларни кузатишда ва шарҳлашда давом этади.\ndata-title="Қозоғистонда ҳавфсизлик ходимлари бирин-кетин ўлик ҳолда топилмоқда" data-description="<!-- wp:paragraph --> <p>Қозоғистонда юқори мартабали хавфсизлик ходимлари бирин-кетин ўлик ҳолда топилмоқда. Миллий хавфсизлик қўмитаси полковниги Азамат Ибраевнинг жасади пойтахтдаги ..." data-image="https://eltuz.com/wp-content/uploads/2022/01/Janat.jpg" data-url="https://eltuz.com/kundalik/219414/" data-services="facebook,odnoklassniki,twitter,telegram" data-counter="ig">


hidoyat.uz – “Мовароуннаҳр” нашриётининг сайти - Яхши туш кўришни истасангиз...\nЯхши туш кўришни истасангиз...\nТуш кўриш инсонларга хос бўлган ҳолатлардан биридир. Айримлар аниқ-тиниқ, таъбири ўнгда содир бўладиган рост тушлар кўради. Ана шундай ёрқин тушлар кўришни истаётганларга Ибн Қайюм (раҳматуллоҳи алайҳ) бундай дейди: “Ким туши ўнгидан келишини истаса, ростгўй бўлсин. Ҳалол луқма есин. Динимизнинг буйруқларини бажариб, қайтарганларидан сақлансин. Мукаммал таҳорат олиб, қиблага қараб ётсин. Кўзи уйқуга кетгунича Аллоҳ таолони зикр этсин. Ана шу амалларни қилган кишининг туши ҳеч қачон ёлғон бўлмайди.\nТушларнинг энг рости саҳар вақтида кўрилганидир. Чунки бу вақт раҳмат ва илоҳий файз ёғиладиган вақтдир”. Бу тавсиялар яхши туш кўриш учун воситалар, холос. Яхши туш кўрган киши унинг ўнгдан келишини истаса, ғайрат қилиши керак. Агар у ўқувчи бўлса, янада тиришиб илм олиши, деҳқон бўлса, кўпроқ тер тўкиши лозим.\nЯхши туш кўрганида унинг таъбирини ҳар кимдан эмас, балки илмли, ишончли, таъбир этишга лаёқати бор кишидан сўраб олган яхши. Имом Қуртубий (раҳматуллоҳи алайҳ): “Эй ўғилчам! Тушингни биродарларингга сўзлаб бермагин!” (Юсуф, 5) ояти каримаси тафсирида тушни раҳмдил, насиҳатгўй бўлмаган ва яхши таъвил қила олмайдиган кишиларга айтмаслик керак, деган.\nАйрим вақтларда киши ёмон туш кўради. Бундай тушлар шайтоннинг инсонга кўрсатадиган найрангларидан бўлиб, асосан таҳоратсиз, осмонга қараб ёки Аллоҳ таолони зикр этмасдан ухлашга ётганда кўрилади. Киши ёмон тушлардан тушкунликка тушиб, дили ғаш бўлмаслиги керак. Пайғамбаримиз (алайҳиссалом) бундай огоҳлантирадилар “... Агар ёмон кўрган нарсангни тушингда кўрсанг, Аллоҳ таолодан унинг ва шайтоннинг ёмонлигидан паноҳ сўра ва уч марта туфлаб юбор. Уни ҳеч кимга сўзлаб юрма. Ана шунда тушнинг зарари сенга етмайди” (Имом Бухорий).\nИмом Муслим (раҳматуллоҳи алайҳ) ривоят қилади: «У зот (алайҳиссалом): “Сизлардан бирингиз ёмон туш кўрса, чап тарафига уч марта туфлаб юборсин. Аллоҳ таолодан шайтоннинг ёмонлигидан уч марта паноҳ сўрасин. Ётган тарафининг тескари томонига ўгирилиб олсин”, деганлар». Баъзида инсон кун давомида қаттиқ ўйлаб юрган нарсасини тушида кўради. Бунга кўпинча ҳазми оғир овқатни еб, тезда ухлаш сабаб бўлади.\nШайтоннинг инсон билан тушда ўйнашиш ҳоллари ҳам учрайди. Жобир ибн Абдуллоҳ (розияллоҳу анҳу) ривоят қилади: «Пайғамбаримиз (алайҳиссалом) ҳузурларига бир киши келиб: “Ё Расулуллоҳ, тушимда гўё бошим узилганини кўрдим”, деб айтди. Расулуллоҳ (соллаллоҳу алайҳи ва саллам) кулиб юбордилар ва: “Сизлардан бирингизнинг тушида шайтон у билан ўйнашса, уни одамларга сўзлаб юрмасин”, дедилар» (Имом Муслим).\nИмом Шотибий (раҳматуллоҳи алайҳ) айтади: «Баъзилар: “Пайғамбар (алайҳиссалом)ни тушда кўрдим. У зот (алайҳиссалом) менга фалон нарса деб, фалон ишга буюрдилар”, деб шариатга зид бўлган ишларни қилади. Бу катта хато. Чунки пайғамбарлардан бошқаларнинг туши шариат ҳисобланмайди». Айримлар тушга ёлғон аралаштирадилар. Расулуллоҳ (соллаллоҳу алайҳи ва саллам): “Ўзи кўрмаган нарсани кўрдим, деб айтиш улкан туҳматдир”, деб огоҳлантирганлар (Имом Бухорий).\nМўмин туш борасида чуқур кетмаслиги, ўйларини фақат у билан банд этмаслиги ва кўп саволлар билан ўзини ҳам, бошқаларни ҳам қийнамаслиги керак. Шуни унутмаслик лозимки, тушнинг таъбирини билиш шарт эмас.\nТошкентдаги “Олмазор” жоме масжиди имом-хатиби\n1896 марта ўқилган.


Ўшлик бузруковларнинг кулфат китоби\n26 ноябр 2020, Тошкент вақти: 10:13\nҚирғиз суди томонидан умрбод қамоқ жазосига ҳукм қилинганлар орасида таниқли ўзбек ҳуқуқ фаоли Азимжон Асқаров ҳам бор.\nТуман суди 7 йилга кесган Муҳаммаджон Бузруковни вилоят суди қандай қилиб бир умрга озодликдан маҳрум қилиб юборгани мисолида Озодлик мухбири 2010 йил июн воқеаларидан кейин бир умрга озодликдан маҳрум қилинган ўнлаб ўзбеклар қисматига эътибор қаратди.\n“Иккала йигитнинг ишидан ҳам хабарим бор. Муҳаммаджон Бузруковнинг иши билан эса яқиндан шуғулланаяпман. Лекин бу ҳақда гапирманг. Исмимни ҳам айтманг. Ўзларини жабрланувчи, деб билаётганларнинг важоҳатини сиз билмайсиз”.\nБу гапни бишкеклик инсон ҳуқуқлари ҳимоячиларидан бири айтди.\nҲуқуқбоннинг чуқур ташвишга йўғрилган бу гапи туман суди 7 йилга кесган Муҳаммаджон Бузруковни вилоят суди қандай қилиб бир умрга озодликдан маҳрум қилиб юборганини тушуниш учун калитдир.\n4 фарзанднинг отаси, 33 яшар Муҳаммаджон Бузруковнинг 64 га кирган онаси Роҳила опа билан у ўғли сақланаётган қамоққа озиқ-овқат киритиб қайтаётган пайтда боғландик.\n- Маршрут келиб қолдида. Ҳозир СИЗОдан кетаëтган эдим.\nОзодлик: Кейинроқ телефон қилайми?\n- Ярим соат, деди Роҳила опа.\nРоҳила опа уйига етиб олгунича ўшлик инсон ҳуқуқлари ҳимоячиси Равшан Гапиров билан боғландик.\n- Бузруков Муҳаммаджон 2010 йил 16-июн куни уйига бостириб кирганлардан бир болани ушлаб ўлдириб, ўлигини каналга ташлаб юборган деган айб билан айбланиб, одам ўлдирганликда ва уни ноқонуний равишда ушлаб турганликда айбланган отаси иккови, деди Равшан Гапиров.\nРавшан Гапировнинг айтишича, Муҳаммаджоннинг ўзи июн воқеалари пайтида бировни ноқонуний ушлаб туришда, отаси Муҳаммадазиз Бузруков эса, одам ўлдирганликда гумон қилиниб, 2011 йил ёзида қўлга олинади.\n2011 йилнинг 1 сентябрига ўтар кечаси Муҳаммадазиз Бузруков тиббий ёрдам кўрсатилмаслиги оқибатида қамоқда вафот этади.\n- Буларни биринчи куни олиб киргандаëқ икковини ҳам қаттиқ урушади. Отаси энди 63га кирган одам. Калтакларнинг азобидан почкаларига урилганда сия олмай қолади. Сия олмай қийналиб, охири оғриб юриб бунга медицина ëрдами ҳам кўрсатилмаган. Қизлари уйидан анча-мунча дори олиб бориб беришиб, сия олмай қийналиб юриб охири СИЗОда ўлиб қолди, деди Равшан Гапиров.\nБу воқеа ўз вақтида Қирғизистон ва унинг ташқарисида катта шов-шувга сабаб бўлган, Озодлик ҳам бу ҳақда ёзган эди.\nОтанинг ўлимидан сўнг ўғилнинг жиноят иши ўзгариб кетади.\n- Отаси ўлганидан кейин уч сутка ўтганда мана бу ўлган боланинг энаси ҳаммаси келиб дод деб бақиришиб, бизни уриб, судланувчини уриб, унинг бувисини, опаларини уриб бақириб, туриб олганда судни терговга қайтарди. Терговда ҳалиги убийствони ҳам Муҳаммаджонга илиб, қайта судга ўтказди. Ўша суд бўйича Қорасувда суд бўлиб, убийствони далиллаша олмай, беригисини ҳам ўзи далиллаша олмаган, одамни ноқонуний ушлаб турганликда айблаб 7 йилга қамоқ жазосини белгилаган эди. Улар энди облсудга ëзишиб, облсудда бақир-чақир, тўполон қилишиб, бизни ҳам киргизмай уришиб, кейин облсуд сизлардан қутулсам бўлдими дегандай қилиб бир умрга қамоқ жазосини белгилаб қўйди, дейди ўшлик инсон ҳуқуқлари ҳимоячиси Равшан Гапиров.\nРоҳила опа уйига етиб боргач, жуда узоқ – қарийб бир соат гаплашдик.\nОпа воқеа тафсилотларини ипидан игнасигача айтиб берди. Куни кеча – ўғли бир умрга кесилганидан сўнг вилоят суди раиси қабулида бўлганини ҳам айтди.\n- Суднинг олдига кирдим. Тўлўнбаев Ақилбек ака. Суднинг председателига кирдим. Ҳукм ўқиган одамнинг олдига кирдим. “Нимага умрбодга кириб кетди? Нима қилгани учун? Туҳматдан ўтирганига кириб кетдими?” десам, қараб туриб “Болангизда умрбодга кирадиган иш йўқ эди. Бу ерда поддавление бўлди” деди. Нима дейман. Суд ахир поддавлениега, давлениега қараши керакми? 30-40таси бориб давление қилса, урса, “Агар сартга сен озодлик берадиган бўлсанг, устингдан ëзаман” деса, суд қўрқиши керакми, дейди Роҳила опа.\nРоҳила опадан бу гапларни эшитгач, Ўш вилоят суди билан боғланишга, судянинг фикрини билишга уриндик. Лекин бунинг ҳозирча иложи бўлмади.\nРоҳила опа ёлғон гапирмаётганига ишонч ҳосил қилиш учун июн воқеалари муносабати билан ўтказилган суд жараёнлари тўғрисидаги хабарларни, айбланувчиларга, уларнинг яқинлари ва адвокатларига, ҳуқуқ ҳимоячиларига, судьяларга жабрланувчи томон ҳужум қилганларини эслаш етарлидир.\nУшбу мақола Муҳаммадазиз Бузруковга боғлиқ ишнинг бутун тафсилотларини қамрай олмайди.\nМақола, аслида, ўшлик бир зиёли оиланинг бошига тушган беқиёс даҳшат тўғрисида.\nОила бошлиғи, қамоқда вафот этган Муҳаммадазиз Бузруковни деярли бутун Ўш танир эди. У бир умр Давлат регистри идорасида (собиқ БТИ) раҳбар бўлиб ишлаган.\nСуҳбатдошимиз Роҳила опа бир умр ўқитувчилик қилган. Бузруковлар 6 фарзанд кўрган.\n- Олтита болам ҳам олий маълумотли, дейди Роҳила опа.\nОпанинг бир умрга қамалган ўғли олий маълумотли қурилиш муҳандиси. Лекин ўқишни битиргач тадбиркорлик билан шуғулланган.\n- Қамалгунча Муҳаммаджон олий маълумотли қурилиш инженери эди. У соҳаси билан кетмасдан оптикани ўқиган. Кўзойнак оптика очиб туриб, мастер бўлиб ишларди. Москвада ўқиб келган эди, дейди Роҳила опа.\nЭнди, оиламиздан путур кетди, оиламизнинг номи қолди, ўзи деярли йўқ, деб зорланади Роҳила опа.\n- Мен кириб судга айтдим. “Биз образцовий оила эдик. Эрим ҳам, ўзим ҳам олий маълумотлиман. 40 йил ўқитувчи бўлиб ишлаганман. Хўжайиним 40 йил госрегистрда началник бўлиб ишлаган. Шунақа образцовий оила эдик. Бизнинг қўлимиздан бунақа ишлар келмасди. Олдинги замонда, Россия даврида характеристикаларга қараларди. Қамалган қамалмаганига, судланган судланмаганига қараларди. Энди ҳақиқат қолмабдида” дедим. Битта образцовий оилани йўқ қилишди булар, дейди Роҳила опа.\nРоҳила опа шу кунда бир умрга қамалган ўғлининг 4 фарзандини келини билан боқиб ўтирибди.\n- Каттаси 10 ëшда. Энги кичиги 4 ëш, дейди Роҳила опа.\nҲа, айтганча, Бузруковлар хонадони учун 2010 йил июн воқеалари очиб берган кулфат китобининг яна бир даҳшатли саҳифаси бор.\n- 2010 йил 12 июн куни 28га кирган болам бошидан снайпердан ўқ еб ўлган.\nОзодлик: Муҳаммаджоннинг укасимиди у?\n- Укаси эди. Бузруков Миразиз. 12 июн куни Ўнадирга қочиб чиқиб кетганимизда узоқдан снайпер пешонасидан уриб ўлди. Унинг устига ўлган жойида устига бензин қуйиб ўт қўйиб юборишди. Ярим бадани куйган ҳолатда кўмдик биз у боламни, дейди Роҳила опа.\nМиразизнинг қотиллари топилгани йўқ.\nҲюман Райтс Уотч инсон ҳуқуқлари ташкилоти, ўзининг куни кеча эълон қилинган баёнотида қирғизистонлик ўзбеклар устидан чиқарилаётган ҳукмларни "суд хатоси" ва "бу ҳукмлардан қасоснинг ҳиди келмоқда", деган.\nҲюман Райтс Уотч Қирғизистон расмийларидан ўзбеклар устидан чиқарилган ҳукмларни зудлик билан қайта кўриб чиқишни талаб қилган.